Kekayaan Luar Biasa Ferdinand Marcos

Pada awal pagi Februari 1986, Imelda dan Ferdinand Marcos bersama ahli keluarga dan sekutu rapatnya melarikan diri ke Amerika Syarikat dengan menaiki dua pesawat pengangkut C-141. Selepas berkuasa selama 21 tahun di Filipina, tiada apa yang dapat membendung amarah rakyat terhadapnya. Tentera tidak lagi mahu menyokong mereka dan ribuan rakyat turun ke jalanan untuk membantah rejim berkenaan. Bagi Marcos, semua petanda ini sudah cukup untuknya meninggalkan Manila dan bersedia menyediakan rancangan melepaskan diri. Oleh sebab itu apabila mereka tiba di Pangkalan Tentera Udara Amerika Syarikat (USAF) Hickham, Hawaii, mereka turut membawa bersama banyak barang.

Mengikut laporan rasmi Kastam Amerika Syarikat, laporan setebal 23 muka surat itu merekodkan keluarga Marcos dan sekutu mereka membawa 23 peti kayu: 12 beg dan beg bimbit serta pelbagai jenis kotak, di mana kandungan pakaiannya cukup untuk mengisi 67 rak pakaian, 413 barang kemas termasuk 70 kaflin bertatahkan permata, sebuah patung bayi Jesus yang diperbuat daripada gading dan kain perak serta rantai leher berlian, 24 jongkong emas yang ada ukiran ‘Untuk suami saya pada ulang tahun ke-24 perkahwinan’ dan lebih dari 27 juta peso yang baru dicetak. Kesemua barangan yang direkodkan pihak kastam berjumlah $15 juta dolar. Kalau ikut standard biasa, itu sebenarnya sudah cukup untuk membiayai kehidupan mereka dalam buangan di Amerika Syarikat tetapi bagi kerajaan Manila baru yang diketuai Presiden Corazon Aquino, apa yang direkodkan hanya sekelumit kecil saja daripada kekayaan sebenar Marcos.

Hakikatnya semasa pemerintahan Marcos, beliau sebenarnya mengumpul kekayaan lebih daripada 650 kali ganda dan berdasarkan anggaran yang dikeluarkan Mahkamah Agung Filipina, Marcos mengumpul kekayaan sebanyak $10 bilion dolar semasa berkuasa. Dan dengan gaji presiden sebanyak $13,500 setahun, satu-satunya cara beliau boleh berbuat demikian ialah dengan mencuri pada skala yang mengagumkan. Maka tidak hairanlah bagi sebuah negara di mana 40% populasinya mempunyai pendapatan kurang daripada $2 sehari, mereka mahukan kekayaan yang dikumpul secara haram ini dikembalikan semula kepada kerajaan dan rakyat Filipina.

Dan inilah agenda pertama yang dilakukan Aquino selepas dilantik sebagai Presiden dengan mengeluarkan arahan eksekutif penubuhan Suruhanjaya Presiden untuk Kerajaan Baik (PCGG). Matlamat PCGG satu saja iaitu mendapatkan semula semua kekayaan dikumpul Marcos, ahli keluarga dan kenalannya serta diberi kuasa merampas mana-mana aset yang dikatakan datang dari sumber jenayah. Selepas 30 tahun penubuhannya, PCGG masih bekerja seperti biasa untuk memenuhi matlamatnya, Suruhanjaya ini terdiri daripada 94 peguam, penyelidik dan pentadbir dan diberi belanjawan tahunan kerajaan sebanyak $2.2 juta. PCGG berjaya mengesan aliran duit Marcos di negara-negara tertentu dan memfailkan tuntutan di mahkamah untuk mendapatkannya semula. Tetapi malangnya, apa yang diraih PCGG masih lagi sedikit berbanding kekayaan Marcos di luar sana. Dan sehingga kini, tiada siapa dari kalangan orang berkenaan yang diheret ke mahkamah dan menerima hukuman setimpal atas jenayah mereka.

Kekayaan yang direkodkan ini bukan lagi melibatkan koleksi kasut Imelda yang terlalu banyak walaupun tabiat membeli-belahnya itu memang benar. Beliau membeli minyak wangi bukan kadar aun tapi dalam jumlah yang banyak. Dan bagi yang mengenali Old Master atau lukisan yang dihasilkan pelukis-pelukis Eropah sebelum tahun 1800, Imelda juga mempunyai minat yang sama dan mahu membolot semua termasuk cuba membeli syarikat barang kemas Tiffany & Co. Tapi apa yang dilakukan beliau hanyalah sekadar gangguan dari pihak berkuasa melihat skala sebenar jenayah kewangan yang dilakukan diktator Filipina itu.

Satu keterangan menarik PCGG berkenaan harta Marcos datang dari keterangan bersumpah seorang kakitangan awam bernama Chito Roque. Pada malam keluarga Marcos meninggalkan Filipina, dia bersama bosnya pergi ke Istana Malacanang tatkala kawasan itu dipenuhi orang ramai. Memandangkan istana masih dikawal pihak tentera, dia dan bosnya diberi kebenaran masuk dan sedar mereka meninggalkan Filipina dalam keadaan tergesa-gesa. Pandangan ini dibuat selepas memasuki kawasan kediaman peribadi keluarga Marcos di mana makanan masih panas atas meja makan, kotak kosong, kertas bertaburan di atas lantai, mesin dan mesin pencincang disumbat banyak kertas. Selepas bosnya pulang, Chito memutuskan untuk kekal dan berjalan masuk ke bilik tidur diktator berkenaan. Dalam keterangannya, dia menambah, “Saya melihat sebuah kabinet fail dan buka laci pertama. Di situ, saya melihat sebuah peti dan kombinasi nombor untuk membuka peti berkenaan. Selepas menggunakan kombinasi nombor berkenaan, saya dapat membukanya.” Hasil penemuan Chito itu ialah beberapa rekod akaun bank di Switzerland dan Kanada, sijil saham dan beberapa surat yang ditandatangani Marcos sendiri.

Sekarang, jika anda fikir Amerika Syarikat tidak tahu-menahu berkenaan tingkah laku Marcos dan isterinya, anda salah. Amerika tidaklah senaif itu malah turut mengadakan pelbagai perjanjian rahsia termasuk menyimpan senjata nuklear di Filipina pada tahun 1960-an. Malah semasa tahun-tahun awal pemerintahannya, Marcos bertindak naif dengan menyimpan wang di sebuah bank di New York di bawah namanya sendiri. Berdasarkan rekod PCGG, beliau dan Imelda mula lebih kreatif menyimpan wang dengan menggunakan nama palsu semasa mendeposit $950,000 dalam empat akaun Credit Suisse di bawah nama William Saunders dan Jane Ryan. Dan pada Februari 1970, apabila akaun tersebut sudah penuh, pemilikannya dipindahkan kepada beberapa yayasan di Liechtenstein.

Marcos semakin bijak dengan menguatkuasakan undang-undang darurat dan ini diketahui bukan saja oleh Agensi Perisikan Pusat (CIA) tetapi juga presiden yang terkenal dengan skandal Watergate, Richard Nixon. Dengan restu Nixon, beliau menutup Kongres, menahan semua musuh politiknya, mengawal media dan mahkamah serta menggantung semua hak sivil. Dalam kesibukannya membuat pelbagai langkah yang dianggap ‘reformasi’, Marcos sempat membuat satu lagi akaun bank di Switzerland berdasarkan catatan diarinya yang kini dimiliki PCGG. Untuk sembilan tahun berikutnya, 34,000 ahli kesatuan pekerja, pemimpin pelajar, penulis dan ahli politik diseksa dengan pelbagai jenis seksaan seperti kejutan elektrik, besi panas dan ancaman rogol. Sementara 3,240 mayat lelaki dan perempuan dicampak di tempat awam dengan 398 lagi masih lagi diklasifikasikan sebagai hilang. Dengan mempunyai kuasa politik penuh, Marcos mula mahu memonopoli kekayaan Filipina untuk kepentingan dirinya, keluarganya dan sekutu-sekutunya.

Senarai jenayah kewangan yang dilakukan Ferdinand Marcos:

Hasil daripada kekayaan secara haram ini membolehkan keluarga Marcos membina rumah-rumah untuk saudara-mara mereka, memiliki sebuah kapal layar bernilai $5.5 juta, pesawat peribadi, helikopter dan puluhan kereta Mercedes Benz. Apabila anak bongsunya berkahwin pada tahun 1983, keluarga Marcos membina sebuah landasan kapal terbang dan sebuah hotel baru. Mereka juga turut mengubahsuai gereja berusia 200 tahun, memusnahkan rumah-rumah berhampiran dan membinanya semula mengikut gaya tradisional, mengimport kereta kuda dari Austria dan kuda-kuda dari Maghribi. Dan ini sesuatu yang menimbulkan kemarahan kebanyakan anggota PCGG yang melihat ramai rakyat Filipina amat terkesan dengan jenayah kewangan yang dilakukan Marcos. Mereka bukan saja mahukan semua kekayaan yang dibolot Marcos dikembalikan semula tetapi dipulihkan semula demi kepentingan negara.

Ini satu perjuangan yang bukan sedikit pengorbanannya. Pertimbangkan kisah lukisan-lukisan yang hilang dari Malacanang. Apabila PCGG memulakan pencarian di istana selepas Marcos melarikan diri, mereka mendapati 23 lukisan yang digantung di sebuah bilik hilang. Begitu juga koleksi lukisan yang digantung di rumah Imelda di East 66th Street, New York di mana seorang jiran memberitahu beberapa hari selepas keluarga Marcos duduk dalam buangan, pekerja-pekerja memindahkan koleksi lukisan dan barang antik ke dalam dua buah lori sebelum ia berlalu pergi. Selepas kediaman tersebut diperiksa, ulangan kisah sama di Malacanang berlaku di situ. Antara lukisan yang disimpan di kediaman berkenaan ialah beberapa lukisan Monet dan Madonna and Child oleh Michelangelo. Berdasarkan rekod, mereka memiliki sekurang-kurangnya 304 lukisan dan kebanyakannya masih hilang. Untuk mengelak lukisan-lukisan ini dijual di galeri atau dilelong, PCGG berjaya mendapat perintah mahkamah melarang galeri-galeri dan rumah lelong dari menjual mana-mana koleksi seni yang datang dari keluarga Marcos.

Pada tahun awal penubuhannya, PCGG hanya mendapat sedikit bantuan dari rakan-rakan dan sekutu Marcos. Apa yang mereka tahu ialah keterangan Rolando Gapud, pembantu kewangan Marcos yang mendedahkan lima akaun Switzerland mengandungi wang sebanyak $356 juta. Tetapi selepas ramai individu termasuk Gapud mendedahkan skala sebenar kekayaan Marcos, kerajaan menubuhkan mahkamah anti-rasuah pada akhir tahun 1986, sekaligus membolehkan PCGG mula membina kes terhadap keluarga Marcos dan sekutu-sekutunya. Salah satu individu yang tampil ke hadapan ialah bekas pengurus Bank Negara Filipina cawangan New York, Oscar Carino. Dalam akuan bersumpahnya, dia mendedahkan bekas diktator Filipina itu membuka dua akaun bank di bawah dua syarikat palsu untuk menyembunyikan kekayaannya. Dan sesetengah wang ini dipindahkan oleh pengedar senjata terkenal dari Arab Saudi, Adnan Khashoggi seperti didedahkan dalam sebuah dokumentari stesen televisyen Australia. Atas permintaan PCGG, polis Perancis menyerbu kediaman Khashoggi dan mendapati kediaman tersebut dipenuhi dengan pelbagai lukisan yang pernah dimiliki Marcos.

Pengedar senjata itu berkeras kebanyakan pembeliannya bersifat bona fide membabitkan keluarga Marcos tetapi hujah tersebut ditolak pihak berkuasa Amerika Syarikat. Khashoggi kemudian bersama Marcos, Imelda dan ramai lagi anggota rangkaian terlibat didakwa di mahkamah atas dakwaan pelaburan wang haram. Bagaimanapun sebelum sempat beliau menghadapi hari perbicaraan, Marcos meninggal dunia di Hawaii pada tahun 1989 ketika berusia 72 tahun. Sesetengah bukti membabitkan Marcos tidak boleh digunakan di mahkamah dan wujud khabar angin Washington mahukan pendakwaraya bersifat lembut terhadap semua tertuduh. Imelda menyifatkan dirinya seorang balu yang tidak tahu apa-apa sementara Khashoggi pula mendakwa dirinya tidak bersalah. Kesemua tertuduh kemudian didapati tidak bersalah atas semua dakwaan dan ada sebabnya di sini. Untuk mengelak tindakan perundangan Amerika Syarikat, Khashoggi perlu menyerahkan semua lukisan dan hartanah pencakar langit kepada mereka. Malangnya apabila semua hartanah itu dijual, ianya sebenarnya dipajak dengan harga tinggi oleh Marcos dan menyebabkan pihak bandaraya mahukan cukai hartanahnya yang tertunggak dilangsaikan segera. Walaupun dijual dengan harga $50 juta, Filipina hanya mendapat $5.7 juta dari penjualan berkenaan. Kebanyakan lukisan yang dimiliki Khashoggi sudah bertukar tangan dan PCGG hanya mampu mendapatkan semula 26 lukisan.

Tetapi kisah sebegini hanyalah sekelumit daripada kisah mereka cuba mendakwa keluarga Marcos dan sekutu-sekutunya. PCGG tidak lagi diarahkan merampas aset Marcos dan orang yang ada kaitan dengannya, sebaliknya menggunakan saluran perundangan untuk mendapatkan semula aset. Entah di mana silapnya sama ada mengelak keruntuhan ekonomi kerana kebanyakannya dikawal oleh kroni dan sekutu bekas diktator itu atau tuduhan Aquino turut mengamalkan gaya hidup sama seperti Marcos, kita tidak tahu mengapa perintah sedemikian dikeluarkan. Tetapi itu sudah cukup bagi individu-individu tamak ini mengupah peguam-peguam terbaik dan melambat-lambatkan kes mereka melalui hujah teknikal di mahkamah.

Dan jika itu saja tidak mencukupi, sesetengah negara luar yang terpalit dengan isu kekayaan Marcos juga enggan bekerjasama dengan rejim baru pimpinan Aquino. Dua minggu selepas revolusi rakyat berjaya menjatuhkan Marcos, PCGG diberitahu sumber di New York bahawa CIA mengetahui Marcos mencuri wang sebanyak $10 bilion sebelum beliau disingkirkan pada Februari 1986. Kerajaan Jepun yang dipimpin Yasuhiro Nakasone pula enggan menyerahkan apa-apa maklumat berkenaan Marcos dan mengugut tidak akan menyerahkan pakej bantuan sekiranya PCGG berterusan mendesak kerjasama mereka. Sementara Britain melalui Perdana Menteri, Margaret Thatcher menegaskan apa-apa urusan membabitkan bekas diktator Filipina itu bukan urusan mereka. Sebab mengapa sesetengah kerajaan ini menutup sebelah mata permintaan Manila dan PCGG ialah sesetengah syarikat turut terlibat dalam gejala rasuah. Ada juga menerima sumbangan secara tidak langsung dari Marcos sendiri dalam kempen mereka seperti Jimmy Carter dan Ronald Reagan. Apabila dakwaan ini timbul pada tahun 1986, kedua-duanya mengeluarkan kenyataan tidak tahu dari mana wang tersebut datang.

Dalam kesukaran mendapatkan keadilan bagi rakyat Filipina dan mengembalikan semula kekayaan negara ke perbendaharaan negara, PCGG masih lagi berjaya dalam memenuhi agenda penubuhan mereka. Pada tahun 2004, mereka berjaya mendapat semula $356 juta dari lima akaun Switzerland yang dinyatakan pada tahun 1986. PCGG juga berjaya merampas aset-aset dari enam buah syarikat kroni dan berjaya mendapatkan semula sebahagian besar levi kepala yang dikenakan ke atas petani oleh Marcos semasa pemerintahannya. Selain itu, PCGG turut melelong banyak barang milik keluarga Marcos seperti koleksi lukisan, barang kemas dan perak. Jika dikumpul semua bentuk kekayaan yang berjaya dikembalikan oleh PCGG termasuk penjualan hartanah, nilainya mencecah $3.7 bilion. Tapi perjuangan mereka masih belum selesai dengan kebanyakan kes mahkamah masih belum selesai walaupun sudah difailkan sejak tahun 1987. Dan tatkala itu juga, kebanyakan rakan sekutu Marcos hidup mewah dan bersenang-lenang dengan kekayaan yang diambil secara haram itu. Namun, itu mendorong PCGG berusaha lebih gigih bagi memastikan keadilan dapat dilunaskan kerana tiada had bagi mencari keadilan untuk mangsa-mangsa rejim Ferdinand Marcos.

RUJUKAN:

Davies, Nick. (2016). The Guardian. The $10bn Question: what happened to the Marcos millions? https://www.theguardian.com/world/2016/may/07/10bn-dollar-question-marcos-millions-nick-davies


Kapal-Kapal Hantu Muncul Kembali Di Iwo Jima

Kebiasaannya, jika mahu melihat ban.gk.ai kapal karam, kita harus membuat selaman skuba atau menghantar robot selaman ke tempat ia karam. Tetapi baru-baru ini di Jepun, 24 buah kapal karam kelihatan di permukaan Lautan Pasifik selepas aktiviti seismik gunung berapi bawah laut Fukutoku-Okanoba yang terletak berhampiran dengan Iwo Jima.

Aktiviti seismik gunung berapi ini menghasilkan sebuah pulau kecil berbentuk C dengan diameter 1 km. Tetapi sejak ia dilaporkan, pulau tersebut kembali tenggelam dan kini saiz pulau dilaporkan satu pertiga daripada saiz asalnya. Mengikut keterangan Pengawal Pantai Jepun, pulau baru ini dibentuk oleh lava keras dengan komposisinya ialah pumis dan abu gunung berapi.

Pulau baru ini terletak 800 km dari ibu negara Jepun, Tokyo. Menariknya, 24 buah ban.gk.ai kapal yang dikesan ini merupakan ban.gk.ai kapal-kapal pe.ra.ng Jepun semasa Pe.ra.ng Dunia Kedua (WWII). Dan disebabkan lokasinya berhampiran dengan Iwo Jima, ia sudah pasti menjadi saksi kepada salah satu pertem.pu.ran berda.ra.h dalam sejarah WWII.

Dalam pertem.pu.ran tersebut, 70,000 orang ten.tera Marin Amerika Syarikat berjuang habis-habisan menentang 20,000 orang ten.te.ra Jepun yang berkubu di bunker-bunker sekitar pulau berkenaan. Pada akhir operasi, 7,000 orang ten.te.ra Marin ma.ti dengan 20,000 lagi dilaporkan cedera. Sementara hampir semua ten.te.ra Jepun terbu.n.uh dalam Pertem.pu.ran Iwo Jima.

Pertem.pu.ran Iwo Jima merupakan petanda apa yang berlaku sekiranya pihak Amerika cuba menye.ra.ng Jepun. Perkara sama berulang di Saipan dan Okinawa dengan kehilangan nyawa yang ramai di pihak AS. Dengan kebimbangan se.ra.ngan darat ke atas Jepun bakal memakan ko.rb.an yang ramai, AS melancarkan se.ra.ngan b.o.m atom ke atas Hiroshima dan Nagasaki pada pertengahan tahun 1945. Se.ra.ngan tersebut sekaligus memaksa Jepun menyerah kalah pada akhir WWII.

Ban.gk.ai-ban.gk.ai kapal ini berkemungkinan kapal-kapal pe.ra.ng yang ditawan AS susulan kejayaan di Iwo Jima sebelum ditenggelamkan ke dalam laut. Ia dibuat agar ban.gk.ai-ban.gk.ai kapal ini berperanan sebagai pemecah ombak. Ini kali pertama kapal-kapal ini dilihat sejak 35 tahun lalu di mana ia timbul akibat aktiviti seismik gunung berapi.

Jepun mempunyai 100 buah gunung berapi aktif yang membentuk 10% gunung berapi aktif dunia. Negara Matahari Terbit itu terletak di kawasan Lingkaran Api Pasifik yang menyaksikan aktiviti gunung berapi dan gempa kerap dilaporkan berlaku.

RUJUKAN

Fiorillo, C. (2021, 28 Oktober). Lost ‘ghost ships’ rise from the Pacific Ocean after volcanic eruption. Daily Mirror.


Kenapa Susah Sangat Nak Kalahkan Russia Ni?

Napoleon Bonaparte dan Ad.olf H.i.tler (penulis akan gunakan nama Penguasa Jerman bagi menggantikan nama beliau atas dasar keselamatan), dua tokoh terkemuka ini dipisahkan oleh sejarah lebih dari 100 tahun lamanya, namun kedua-duanya menanam benih kejatuhan mereka dengan menye.rang negara yang sama. Namun, walaupun gagal, mungkin dua pencerob.ohan yang paling penting dalam sejarah ketenteraan moden ini telah mengubah keseimbangan kuasa di Eropah dengan ketara.

Napoleon Bonaparte, seorang lelaki yang akan mengubah sejarah Eropah selama-lamanya bukan sekadar dengan kemahiran ketenteraannya, tetapi dengan idea-idea rev.ol.usi Perancis yang tersebar di seluruh benua. Dan Si Penguasa Jerman, mungkin salah seorang tokoh bersejarah yang paling mengerikan di mana cita-citanya telah mengheret dunia ke dalam kancah pe.ra.ng yang menyaksikan kema.tian lebih dari 50 juta orang di seluruh dunia.

Napoleon dilahirkan di Corsica, sebuah pulau di luar pantai barat Itali. Hak pemilikan pulau itu telah berubah dalam beberapa tahun menjelang kelahiran Napoleon, pulau-pulau tersebut pada suatu masa dahulu merupakan sebahagian daripada Republik Genoa di Itali.

Semasa Napoleon dilahirkan, ia kemudian dimiliki oleh Perancis tetapi dia bukan seorang Perancis. Napoleon yang muda itu bahkan tidak boleh berbahasa Perancis, manakala majoriti penduduk pulau itu berbahasa Itali, dan dia harus mempelajarinya pada masa muda, namun dia akan menggunakan bahasa Perancis di sepanjang hayatnya dengan campuran loghat Corsica yang kuat.

Seperti Napoleon, Penguasa Jerman juga tidak pernah dilahirkan di negara yang akan menjadikan dia seorang pemerintah. Penguasa Jerman dilahirkan di Braunau, Austria tetapi tidak menghadapi kesukaran bahasa seperti yang dialami oleh Napoleon memandangkan Austria adalah sebuah negara yang berbahasa Jerman.

Di saat ketika kedua-duanya bangkit meraih kekuasaan, persamaan di antara mereka berdua amat mudah untuk ditemui. Penguasa Jerman mencetuskan Pe.ran.g Dunia Kedua pada tahun 1939 dan dengan pantas mencapai kemenangan melalui tentera Jermannya sehinggalah pada tahun 1941 dia menjadi pemerintah de facto di Eropah.

Pada zaman Napoleon, pe.rang rev.ol.usi berakhir dengan Perancis menjadi kuasa besar yang dominan di Eropah ketika Napoleon dengan penuh kemahiran membuka jalannya ke tampuk kekuasaan sehingga dia akhirnya mengisytiharkan dirinya sebagai maharaja Perancis dan, seperti Penguasa Jerman, sebagai pemerintah Eropah pada tahun 1812.

Satu-satunya negara yang menentang pemerintahan Penguasa Jerman dan Napoleon adalah Great Britain. Dilindungi oleh laut dan armada Tentera Laut Dirajanya, negara kepulauan yang kuat itu terbukti menjadi penghalang berterusan bagi kedua-dua pemimpin dalam mengejar kekuasaan mereka yang tidak pernah berakhir.

Pada tahun 1807, setelah kemenangan Perancis dalam pera.ng perikatan keempat, Napoleon telah mempesonakan Tsar Rusia sepenuhnya dan berjaya menandatangani perjanjian damai yang membawa kepada satu Perikatan di antara kedua-dua negara. Tujuan utama perikatan itu adalah agar Rusia menyertai ‘Continental System’, yang dirancang oleh Napoleon, ia berperanan sebagai satu solusi untuk mengalahkan British.

Continental System secara efektif menghentikan perdagangan mana-mana negara Eropah dengan Britain. Dengan kuasa besar seperti Rusia yang menyertai sistem ini, Napoleon berharap ia akan melemahkan Britain lebih jauh dan mendesak British untuk datang ke meja rundingan dengannya.

Tetapi perikatan dengan Napoleon, yang sebelum persekutuan itu wujud, pernah dianggap sebagai ‘Antichrist’(Dajjal jika menurut Islam) di Rusia, sangat tidak popular, akhirnya Tsar terpaksa mengalah kepada bangsawan Rusia dan kapal-kapal yang berkecuali mulai tiba di pelabuhan Rusia untuk perdagangan. Melihat Continental System sedang terancam, Napoleon sedar bahawa dia perlu campur tangan secara ketenteraan untuk mendesak Alexander.

Napoleon dan Penguasa Jerman memiliki tentera yang hebat dan kedua-duanya percaya bahawa tentera mereka adalah yang terbaik dalam Sejarah. Napoleon dianggarkan memiliki sejumlah kekuatan  670,000 tentera, manakala Penguasa Jerman 3,100,000. Tentera Perancis juga mempunyai 200,000 ekor kuda, 1,500 meria.m dan 25,000 kapal pengangkut pelbagai jenis. Operasi Barbarossa menampilkan sebanyak 3,350 kereta kebal, 2.000 pesawat penge.bom, 600.000 ekor kuda, 600.000 kenderaan dan artileri berat terdiri dari 7.500 meriam.

Sera.ngan Napoleon

Napoleon menyera.ng Rusia pada bulan Jun iaitu pada pertengahan musim panas di Rusia. Latar belakangnya adalah Rusia pada dasarnya tidak ambil serius tentang Continental System yang diusulkan Napoleon, dan era Napoleon bukanlah masa yang baik untuk diplomasi. Oleh itu, Napoleon menyeran.g dengan tentera terbesar yang pernah dilihat oleh Eropah, sekitar 600,000 orang.

Napoleon pada dasarnya mempraktikkan prinsip pertem.puran yang besar, atau pertem.puran pemus.nahan, di mana dia akan terlibat dalam suatu pertem.puran atau pertemp.uran yang akan menjadi sangat sengit sehingga ia mematahkan semangat musuhnya untuk berjuang. Dia sangat mahir dalam hal ini, dan telah memainkan peranan yang lebih baik dari satu dekad untuk menunjukkan kepada Eropah betapa besarnya perte.mp.uran yang dia (dan para marshalnya) boleh cetuskan.

Walau bagaimanapun, orang-orang Rusia telah biasa dengan permainan ini sebelum itu dan kepimpinan tentera mereka telah memenangkan Tsar. Oleh itu, mereka berundur dari Rusia Barat tanpa terlibat dalam pertembungan yang besar dan memerintahkan tentera mereka dan beberapa kumpulan Cossack untuk membumihanguskan tanah air mereka.

Kita harus perhatikan sejauh manakah Napoleon beroperasi pada masa ini dan juga fakta bahawa ini adalah era di mana benda yang paling cepat bergerak adalah manusia dengan kuda dan pengangkutan pula adalah gerabak dengan haiwan. 600,000 tentera memerlukan banyak makanan dan bekalan.

Walaupun dia telah mempersiapkan sumber bekalan lebih baik daripada kebiasaan dalam kempen ini, tentera Napoleon masih perlu bergantung kepada diri sendiri untuk mencari makanan, ia menjadi semakin sukar berikutan taktik bumi hangus yang dilakukan oleh Rusia dan tentangan penduduk awam setempat.

Napoleon mempunyai beberapa pilihan sekiranya dia menyedari apa yang dilakukan oleh orang Rusia. Dia boleh menyerah atau menarik diri. Dia boleh kembali untuk mengukuhkan kedudukannya dan membuat persiapan untuk kempen yang lebih panjang, mungkin menghabiskan musim sejuk di suatu tempat dan merancang untuk tahun kedua bagi kempen tersebut. Atau dia boleh berjudi dan mendesak Moscow, yang tentunya akan memaksa Rusia sama ada berte.mp.ur atau kehilangan maruah dan moral.

Sudah tentu dia memilih pilihan terakhir. Pada saat ini, tekanan juga diberikan kepada Rusia untuk berper.an.g, dengan Jeneral Kutuzov yang berusia 67 tahun diberi kuasa perintah. Kutuzov sebenarnya telah menganjurkan taktik pergeseran semasa perbincangan dalaman Tentara Rusia (sebenarnya, dia telah melakukannya selama bertahun-tahun tanpa gagal) tetapi setelah mendapat perintah, dia memahami bahawa perte.mp.uran tak boleh dielakkan.

Hasilnya adalah Perte.mpu.ran Borodino. Ini adalah gambaran semula kempen, dan per.an.g sudah lama berjalan, jadi penulis hanya akan meringkaskan saja. Napoleon menang, mengakibatkan kor.ban yang besar kepada musuh dan memaksa mereka untuk berundur, tetapi kemenangan itu hanyalah taktikal, tentera Rusia masih utuh dan mampu saja untuk terus berper.an.g.

Pada saat perte.mpu.ran yang genting, dengan seluruh sayap tentera Napoleon bertembung dengan semua sayap tentera Rusia, Napoleon menolak untuk mengerahkan pasukan simpanan elitnya, iaitu pasukan Pengawal Diraja, yang mungkin akan mampu menghancurkan Tentera Rusia yang pada waktu itu sedang komited sepenuhnya.

Napoleon kini memiliki Moscow, tetapi sekali lagi mereka menghadapi taktik bumihangus, Rusia sebahagian besarnya telah mengosongkan, membakar, dan memus.nahkan sumber-sumber di kota itu sendiri. Napoleon tinggal di Moscow selama beberapa minggu untuk menilai kedudukannya dan menunggu persidangan dengan Tsar. Namun, dengan segera ia semakin jelas bahawa kedudukan Rusia masih cukup kuat bagi Tsar untuk terus berper.ang.

Lebih penting lagi, tentera Napoleon telah mengalami kor.ban yang besar, bukan hanya dari Borodino, tetapi dari eksepdisi menuju ke timur itu sendiri. Dia berada jauh di dalam wilayah musuh, dengan saluran bekalan yang rapuh ke depot baratnya dan pasukannya sedang merosot di sebuah kota yang kosong.

Napoleon pada dasarnya terpaksa berundur, dia berharap dapat pergi ke kota yang lebih barat dengan saluran bekalan yang lebih baik di mana dia dapat menghadapi musim sejuk dan mungkin berlanjutan hingga ke musim bunga.  Oleh itu, dia ber.angkat pada bulan Oktober, dan di sinilah kesejukan, kekurangan makanan (dia menjejaki tanah yang tandus lagi), dan wabak tifus melanda angkatan tenteranya.

Musim sejuk tidak mengalahkan Napoleon, ini tentunya tidak adil bagi Rusia, baik komander mahupun rakyat biasa cenderung untuk menafikan kredit di atas kemenangan mereka yang mahal ini. Tetapi itu pengakhiran kepada kempen Napoleon, keyakinannya, dan kemungkinan empayarnya. Napoleon akan terus berjuang dan sering meraih kemenangan, tetapi ini adalah satu kekalahan yang besar.

Satu perkara yang harus diperhatikan adalah bahawa di saat dia boleh menggantikan kehilangan anggota tenteranya, dia sering menghadapi masalah untuk menampung kehilangan kuda-kuda per.ang, yang kadang-kadang menyebabkan dia bermasalah dalam mengejar musuh yang dikalahkan (pasukan berkuda digunakan untuk menghabisi pasukan musuh yang kalah).

Ser.angan Penguasa Jerman

Baiklah, bagaimana dengan Jerman? Ya, Jerman juga menyer.an.g Kesatuan Soviet pada bulan Jun. Nampak persamaan corak di sini? Bulan Jun masih musim panas, perubahan iklim belum mengubah peredaran musim ketika ini. Walaupun begitu, secara jujurnya penulis percaya kesilapan perhitungan Jerman lebih berasas daripada Napoleon.

Penguasa Jerman amat cenderung dalam pera.n.g penak.lukan yang sesuai dengan ideologi ketuanan perkaumannya, dia yakin bahawa dia adalah seorang genius ketenteraan yang mampu memimpin orang Jerman yang unggul secara semula jadi menuju kemenangan. Politik NAZl Jerman ketika itu menghalang perbezaan pendapat dan perancangan ketenteraan yang berkesan.

Menyera.n.g pada bulan Jun selalunya lebih optimum bukan hanya kerana musim panas, tetapi kerana ianya berlaku di antara musim hujan dan musim luruh (yang menghasilkan tanah berlumpur). Namun, masih ada terlalu banyak lumpur di tanah ketika pasukan Jerman mula bergerak. Ini merosakkan kenderaan bermotor, kereta kebal atau trak. Terdapat beberapa titik perubahan penting dari pencero.bohan sebelumnya, iaitu laluan kereta api dan radio memberikan komunikasi dan logistik yang lebih baik.

Walau bagaimanapun, Soviet menggunakan ukuran landasan yang berbeza daripada Jerman, beberapa wilayah (negara Kesatuan Soviet bukan hanya Rusia) mempunyai sambungan rangkaian kereta api yang teruk pada permulaannya, dan Tentera Merah merosakkan laluan apabila mereka berundur. Sebilangan wilayah menyambut baik kehadiran Jerman (antaranya Ukraine, walaupun kemudian mereka menyesal kerana ideologi perkauman), tetapi kebanyakannya, termasuk Rusia melihat ini sebagai waktu yang tepat untuk melancarkan penentangan yang patriotik.

Jerman memang menguasai sejumlah wilayah dengan sangat pantas dan kedudukan Soviet sama sekali tidak menentu, tetapi Jerman masih memandang rendah cabaran yang ada di hadapan mereka. Sudah terang lagi bersuluh, situasi logistik Jerman bermasalah, dan akan menyebabkan mereka mendapat masalah besar memandangkan garis dalaman mereka terlalu melebihi had dan lemah dalam menentang Tentera Merah yang bergerak dengan lebih mudah dan pantas.

Kita fokus pada Pusat Berkelompok Tentera, walaupun masalah yang mendasar sudah biasa wujud di seluruh sayap, ini merupakan salah satu masalah yang menarik, contohnya Perte.mpu.ran Moscow. Tentera Jerman menanggung sekitar setengah juta ko.rba.n di saat mereka tiba di Moscow pada bulan Oktober. Dalam dua minggu akan datang mereka akan kehilangan 50,000 orang lagi dalam Operation Typhoon (Pertem.puran Moscow) sahaja, tidak termasuk kumpulan tentera lain dan operasi di Medan Timur.

Tentera simpanan hanya dapat menggantikan sekitar 380,000 orang, menampung kekurangan besar buat seketika. Tetapi selain askar, Jerman juga berterusan melakukan kesilapan dari segi logistik dan operasi. Mereka menghabiskan terlalu banyak sumber makanan dan bahan bakar daripada apa yang mereka jangkakan dengan faktor sehingga 50%. Menjelang Disember, sebahagian besar kereta kebal yang dikerahkan ke Moscow tidak lagi dapat digunakan sama ada kerana cuaca dan pertem.puran.

Mereka kehilangan trak dan kenderaan pengangkut bekalan dan terlalu sedikit kereta api yang boleh bergerak. Apa yang lebih penting lagi, mereka masih lagi terikat dalam pertem.puran dengan Tentera Merah, sehingga mereka terpaksa diberi pilihan antara peluru dan pakaian tebal untuk musim sejuk, jeneral Jerman lebih memilih peluru (walaupun peluru masih tetap tidak mencukupi).

Kita juga harus mengulas mengenai Tentera Merah. Secara strategiknya, Moscow tidak berjaya tetapi tidak juga tewas, mereka tidak perlu bertahan, tetapi mereka tetap memilih bertahan juga, bermakna idea bahawa Tentera Merah berada dalam posisi berjuang atau ma.ti adalah masih relevan. Ia mempunyai kepentingan strategik dari segi landasan kereta api, tetapi tidak sama seperti Perte.mpu.ran Borodino demi Tsar pada zaman Napoleon, kerana mereka terus berjuang.

Tentera Merah telah mengalami ko.rba.n yang besar pada saat ini dan merosot akibat kor pegawainya yang dibersihkan, tetapi mereka berkumpul kembali, terutamanya ketika Marsyal Zhukov dilantik untuk mengetuai barisan pertahanan Moscow. Penduduk Moscow yang kebanyakan dari mereka adalah kaum wanita, akan menggali parit dan membina kubu pertahanan lapangan untuk memantau sebarang kehadiran ke kota dan berbagai titik di barisan hadapan.

Jerman kehilangan tenaga, dan beranggapan bahawa Tentera Merah hampir runtuh, tetapi bukan itu yang berlaku. Soviet masih berte.mpu.r dan yang lebih penting, masih mampu mengerah dan mengatur strategi. Di sepanjang Operasi Barbarossa berjalan, mereka mengerah lebih dari satu juta orang menjadi puluhan angkatan tentera yang baru. Walaupun ramai yang berpendapat bahawa mereka ini adalah kerahan paksaan dari setiap golongan, ini sebenarnya tidak berlaku. Ya, memang ada beberapa kerahan tentera yang baru dilatih, tetapi tetap ada tentera regular dipindahkan dari Timur dan Siberia.

Kelebihan yang mereka ada dalam mengendalikan bahan mentah dengan mudah dimanfaatkan sebagai kilang persen.jataan di timur Ural dan mula meningkatkan hasil pengeluaran untuk menyokong pasukan tentera. Semua sumber dan penambahbaikan ini akan dimainkan kerana Soviet bukan sahaja mempertahankan Moscow, tetapi menyera.n.g balas.

Rumusan

Rusia sudah tentu bukanlah gergasi yang tidak akan dikalahkan dalam hal pepera.ngan, tetapi pencero.bohan ke atas mereka itu sendiri yang sering menghadapi banyak masalah. Jarak dan bentuk muka bumi yang terlibat sering menyukarkan pergerakan logistik. Mereka juga mempunyai ramai komander dan tentera yang sangat baik. Menjaga sumber bekalan dan kestabilan moral semestinya sukar, memperbesar kesan penolakan pera.ng asimetri.  Dan ya, musim sejuk adalah faktor utama yang memeningkan kepala pencer.oboh.

Napoleon dan Penguasa Jerman mempunyai beberapa masalah yang serupa dan berbeza. Persamaan yang paling umum adalah tekad mereka untuk melancarkan kempen sejauh ke wilayah Rusia dalam kempen yang baru berjalan satu musim. Mereka tidak mengambil masa untuk menggabungkan kelebihan yang mereka ada kerana faktor politik. Mereka tidak mengambil kira kepentingan faktor logistik dalam kempen mereka yang mengakibatkan mereka mengalami kemerosotan teruk.

Kedua-duanya melakukan kesalahan semasa menentang tentera Rusia, tetapi ianya adalah bentuk kesalahan yang berbeza, dan Rusia berjaya memanfaatkan kedua-dua kes tersebut.  Napoleon tidak merancang taktik bumi hangus dan berjudi untuk terus mara tanpa keperluan logistik yang tepat (yang mungkin tetap mustahil terlaksana jika dia mahu sekali pun).

Walaupun akhirnya dia tetap dikenang kerana memenangi pertemp.uran melawan Rusia, itu bukanlah kemenangan sebenar yang dia harapkan, yang bermaksud dia gagal dalam objektif secara keseluruhannya, dan terpaksa berundur secara besar-besaran. Namun dia tetap bertanggungjawab membawa idea Rev.olusi Perancis ke seluruh Eropah

Manakala kelenturan ideologi Jerman sangat membataskan perancangan per.an.g, dan kesalahan kritikal dilakukan pada tahap strategik, logistik dan politik kerana ketidakcekapan dan rasa keyakinan yang berlebihan. Namun Penguasa Jerman melakukan usaha pencer.obohan yang ketara dan mencapai tahap yang boleh ‘dibanggakan’ walaupun tewas kerana dia telah menghapuskan 13% populasi rakyat Soviet secara langsung dan tidak langsung.

Walau bagaimanapun, kedua-duanya ternyata gagal dalam konteks ‘menceroboh ketika musim sejuk’. Dalam sejarah, hanya Empayar Mongol saja yang berjaya menak.luki Rusia melalui seran.gan semasa musim sejuk.

RUJUKAN:

Austin, Paul Britten (1996). 1812: The Great Retreat. Greenhill Pr.

Zamoyski, Adam (2004). Moscow 1812: Napoleon’s Fatal March. London: HarperCollins.

Cooper, Matthew (1984). The German Army, 1933–1945: Its Political and Military Failure. New York: Bonanza Books.


Sikap Angkuh Inggeris Punca Kalah Dengan Uthmaniyah Di Gallipoli

Walaupun secara keseluruhannya Per.ang Dunia Pertama dimenangi oleh pakatan Sekutu yang diketuai British, namun sebenarnya tentera Inggeris telah beberapa kali mengalami kekalahan yang amat memalukan terutamanya dalam pertem.puran menentang tentera Uthmaniyah. Selain dari kekalahan di wilayah yang dikuasai oleh Inggeris sendiri di Kut, Baghdad, mereka juga menghadapi kekalahan dalam pencerobohan mereka terhadap Canakkale, atau lebih dikenali di barat sebagai Galipolli.

Pada tahun 1914 Inggeris mengisytiharkan mereka dan sisa kekuatan Empayar British berper.ang dengan Empayar Jerman. Australia bertindak balas dengan penuh keyakinan dan semangat yang tinggi. Mereka mula mengumpulkan tentera sukarelawan, yang disebut Angkatan Imperial Australia (AIF) dan gabungan ANZAC dengan New Zealand.

Setelah Empayar Uthmaniyah menyertai pe.ran.g dengan memihak kepada Jerman, Australia mengambil bahagian dalam pencerobohan Inggeris terhadap semenanjung Gallipoli pada 25 April 1915. Pendaratan dan kempen lapan bulan yang menyusul membuktikan, dibandingkan dengan Inggeris, sebenarnya reputasi rakyat Australia jauh lebih tinggi dalam konteks keberanian, ketahanan mental dan fizikal serta inisiatif sukarelawan mereka walaupun berakhir dengan kekalahan.

Kempen Gallipoli (Canakkale) pada Pe.ran.g Dunia Pertama adalah bertujuan untuk memaksa rakan sekutu Empayar Jerman iaitu Empayar Uthmaniyah agar mengambil tindakan berkecuali dari pe.ran.g. Ia dimulakan dengan kempen angkatan tentera laut, dengan kapal pe.ran.g Inggeris dikirim untuk menye.ran.g Konstantinopel.

Walau bagaimanapun operasi ini gagal apabila kapal pe.ran.g Inggeris gagal mencapai jalan keluar melalui selat yang dikenali sebagai Dardanelles. Sepertiga armada kapal pe.ran.g maritim Inggeris ditenggelamkan, manakala yang selebihnya dibe.dil hingga tidak boleh bergerak.

Hanya operasi kapal selam Inggeris dan Perancis di Laut Marmara sahaja yang menjadi satu-satunya operasi yang memberikan sedikit kejayaan untuk tentera Sekutu dalam kempen Gallipoli, itu pun mereka hanya berjaya memaksa Uthmaniyah mengabaikan laut sebagai jalan pengangkutan mereka dan langsung tidak membantu Sekutu dalam melepaskan diri dari be.dilan bertalu-talu oleh barisan pertahanan Uthmaniyah di daratan semenanjung.

Semua ini dilakukan oleh barisan pertahanan Uthmaniyah yang ketika itu berada di bawah perintah para komander yang Turki dan Jerman yang terbaik, antaranya ialah Otto van Sanders, Enver Pasha dan Mustafa Kemal Pasha, hanya dalam masa satu hari pada 18 Mac 1915.

Langkah baru mula dirancang, tentera di bawah Sir Ian Hamilton akan menduduki semenanjung Gallipoli. Jika berjaya, mereka akan menghilangkan pertahanan darat dan pantai Uthmaniyah, dan membuka laluan keluar selat Dardanelles untuk melancarkan perjalanan tentera laut mereka.

Rancangan ini akan memerlukan tentera Inggeris terlebih dahulu mena.wan titik penghujung semenanjung pada 25 April, kemudian mara ke arah utara. Sementara itu, pasukan tentera ANZAC akan mendarat di pantai barat bahagian utara Gaba Tepe, pada titik yang paling sempit di semenanjung tersebut.

Pasukan British dan ANZAC hanya berjaya menguasai kawasan tumpuan semenanjung. Selama lapan bulan berikutnya tidak banyak kemajuan yang mereka capai sebelum pasukan tentera ANZAC akhirnya dipindahkan pada bulan Disember. Menjelang Januari 1916, pasukan penceroboh Inggeris yang terakhir diundurkan, kempen itu ditinggalkan begitu saja.

Kempen pasukan Sekutu digagalkan oleh matlamat mereka sendiri yang tidak menentu, perancangan strategi yang teruk, artileri yang tidak mencukupi, pasukan tentera yang tidak berpengalaman, peta yang tidak tepat, perisikan yang gagal, rasa yakin yang berlebihan, kelengkapan yang tidak mencukupi, dan kekurangan dari segj logistik dan taktikal pada seluruh peringkat.

Contoh yang paling teruk ialah peta yang disediakan untuk para komander semasa pendaratan pada 25 April 1915 adalah tidak tepat. Peta di atas ini adalah peta yang dibawa oleh Kolonel Henry MacLaurin, yang diberi amanah untuk mengetuai Briged Australia Pertama. Peta ini menjadi saksi kepada kesilapan langkah pihak Sekutu. MacLaurin adalah antara kor.ban yang terawal, dia dibu.nuh oleh penem.bak tepat dua hari selepas pendaratan.

Sikap angkuh Inggeris yang sering memandang rendah akan potensi ketenteraan Uthmaniyyah berpunca dari mentaliti “paling terunggul” di kalangan Sekutu memandangkan kemerosotan Empayar Uthmaniyyah dan prestasi buruk mereka di Libya semasa Per.ang Itali-Turki pada 1911-1912 dan Pera.ng Balkan pada 1912 dan 1913. Bahkan badan perisikan sekutu gagal bersedia sebaik mungkin untuk kempen ini kerana terlalu bergantung kepada maklumat yang diperoleh dari penunjuk arah dari Mesir.

Sebilangan besar pegawai kanan Tentera ke-5 adalah dari Jerman. Jeneral-jeneral tentera Uthmaniyah dan para pegawai kanan Jerman mempersiapkan pertahanan mereka dengan merangka kaedah terbaik untuk mempertahankan semenanjung. Mereka bersetuju bahawa pertahanan yang terbaik adalah pertahanan yang ditempatkan di tanah tinggi di jurang semenanjung.

Walaupun terdapat perselisihan pendapat di kalangan mereka mengenai jangkaan lokasi tepat pendaratan tentera mu.suh dan di mana mereka harus menumpukan kekuatan pertahanan utama mereka, masalah-masalah ini berjaya diselesaikan oleh Mustafa Kemal Pasha.

Mustafa Kemal sangat mahir akan selok belok geografi di semenanjung Gallipoli hasil dari pengalamannya dalan operasi melawan Bulgaria semasa Pera.ng Balkan dan Mustafa Kemal telah menjangkakan bahawa Cape Helles (penghujung selatan semenanjung) dan Gaba Tepe adalah kawasan yang paling mungkin menjadi kecenderungan tapak pendaratan pilihan tentera Sekutu.

Mustafa Kemal percaya bahawa Inggeris akan menggunakan kuasa tentera laut mereka untuk memerintah pasukan darat dari setiap sisi di hujung semenanjung terutamanya di Gaba Tepe, jarak pendek ke pantai timur bermaksud bahawa Sekutu boleh mencapai laluan sempit dengan mudah. (selekoh bersudut kanan di tengah-tengah Dardanelles).

Sejak awal pendaratan Sekutu dan Anzac di Galipolli lagi sudah ada pelbagai jenis masalah. Bagi tentera Inggeris, ada kesukaran untuk menetapkan kedudukan mereka pada waktu malam, tanpa penanda navigasi di luar pantai mu.suh. Ini menjadikan laluan menuju ke arah pantai menjadi sukar dan berbahaya.

Setibanya di pantai, pasukan pertama mendapati mereka berada hampir dua kilometer terlalu jauh ke utara. Malahan, kapal-kapal mereka telah bercampur aduk. Seperti biasa, arus ombak yang kuat atau perubahan arahan akan dipersalahkan, tetapi hakikatnya operasi itu hanya memerlukan navigasi yang lebih tepat dari kapal induk.

Barisan pertahanan tentera mu.suh juga telah dipandang rendah. Askar-askar yang ditempatkan di garis pertahanan Uthmaniyah hanyalah dalam jumlah yang kecil dan amat kekurangan dari segi kelengkapan persen.jataan, dan walaupun bala bantuan Jerman tiba, mereka masih lemah dari segi angka.

Walaupun begitu, geografi kawasan itu ternyata lebih memihak tentera Uthmaniyah. Tentera ANZAC dan Inggeris terpaksa menghadapi cabaran seperti tebing yang curam, jurang berliku dan bukit yang dipenuhi semak tebal berduri. Sementara Uthmaniyah berada di posisi terbaik, memiliki para panglima dan askar-askar yang terbaik, mengenali kawasan itu dengan baik, dan bertekad untuk mempertahankannya dengan baik.

Inggeris mula menyedari apa yang mereka jangkakan sebelum itu adalah tidak realistik dan dalam masa beberapa jam objektif mereka dinilai mustahil. Lemah dalam menyampaikan arahan dan gerak kerja kakitangan yang ala kadar, dan kekurangan pengalaman di kalangan tentera mula terdedah.

Mujurlah, pasukan yang terlibat secara terus dalam kempen itu berjaya mendarat di daratan untuk mendirikan kubu dan garis pertahanan yang menghadap ke pantai telah didirikan sebagai tempat perlindungan. Jika tidak, mungkin mereka akan ditenggelamkan sekali lagi bersama-sama seluruh armada laut mereka.

Kempen Galipolli atau Pertem.puran Canakkale ini menjadi pengajaran besar dan dikaji sedalamnya oleh para perancang ketenteraan selepas Pera.ng Dunia Pertama dalam mana-mana operasi amfibia seperti Pendaratan Normandy pada tahun 1944 semasa Pera.ng Dunia Kedua dan Pera.ng Falklands pada tahun 1982.

Pada bulan September 1915, Jeneral Sir Alexander J. Godley yang terlibat dalam kempen ini mengadu terlalu sedikit kor.ban cede.ra atau sakit yang telah pulih dari kempen Gallipoli dikembalikan dari Mesir, dan Jeneral Maxwell yang berada di Mesir membalas “selera Dardanelles terhadap orang-orang kita adalah sesuatu yang luar biasa dan jahat”.

Pendaratan yang berlaku pada tarikh 25 April itu akan diperingati pada setiap tahun di New Zealand dan Australia sebagai “Hari Anzac”. Ulangtahun yang pertama disambut secara tidak rasmi pada tahun 1916 oleh gereja-gereja di Melbourne, Brisbane dan London, sebelum secara rasmi diiktiraf sebagai hari cuti umum di seluruh Australia pada tahun 1923 dan Hari Kebangsaan di New Zealand.

Di Australia, gambaran tentang tentera ANZAC yang berani dalam pertem.puran diceritakan melalui kisah-kisah popular dan gambaran yang diromantiskan, mereka sering kali gagal untuk menyampaikan kenyataan pahit dalam pertem.puran mendesak semasa Anzac mendarat, di mana setiap askar bergelut untuk mengekalkan posisi di setiap meter daratan sambil bertahan dalam keadaan yang menyedihkan dan mencatat kor.ban nyawa yang tinggi.

Di sekolah, para pelajar diberikan bahan bacaan yang menceritakan kisah menarik tentang Gallipoli. Di rumah, sokongan terhadap per.ang dibuktikan dalam bentuk cetakan berwarna-warni di atas selimut, surat khabar, poskad, peta hiasan dinding, seramik, dan cenderahati domestik yang bersifat patriotik.

Akhirnya, ketika senarai kerahan tentera dan senarai angka kor.ban semakin meningkat, rasa kesedaran secara peribadi terhadap kegagalan kempen yang diketuai oleh British di Gallipoli mula timbul di kalangan warga Australia. Apabila kempen berakhir dengan suram, tindak balas terhadap per.ang semakin rasional dan dipertimbangkan.

Inggeris yang kita kenali, seringkali bersikap angkuh terhadap bangsa atau negara yang lain, jika kita merasakan Jerman atau Jepun sudah cukup megah dengan sikap keunggulan mereka, sebenarnya Inggeris juga tiada bezanya. Tetapi Inggeris tidak pernah serik, sama ada di tengah medan per.ang mahu pun di tengah padang bola sepak, sikap angkuh mereka ini sering menjadi pem.bakar semangat mu.suh-mu.suh untuk menumpaskan mereka walaupun hanya dalam satu pertandingan kecil.

Tahniah Itali kerana menundukkan keegoan Inggeris.

“Adakah Dewa-Dewa yang Tertinggi membuatkan Iliad baru kami berduka? Pada pintu siapakah sejarah akan menyalahkan penebusan yang tiada harapan dan tidak berupaya ini?” —  Jeneral Sir Ian Hamilton

RUJUKAN:

Baldwin, Hanson (1962). World W.ar I: An Outline History. London: Hutchinson.


Isu Penangkapan Ikan Paus Komersial – Mimpi Ngeri Diplomatik Jepun

Sebut
saja nama Jepun, yang baik-baik saja kita akan dengar. Katalah apa dari sikap
pembersih rakyatnya sehinggalah kemajuan sains dan teknologi yang menjadikan
negara Matahari Terbit itu antara kuasa ekonomi dunia, itu sudah cukup
memperlihatkan reputasi Jepun yang hebat. Tetapi dari segi alam sekitar
terutama berkenaan pemburuan ikan paus, minta maaf banyak-banyak. Jepun
mempunyai rekod buruk dalam soal ini dan bukan sekali dua dikecam masyarakat
antarabangsa kerana terlalu ghairah mengejar ikan paus sehingga ke Antartica.

Tetapi
bagaimana semua ini bermula? Aktiviti memburu ikan paus sudah berakar umbi
dalam masyarakat Jepun sejak abad ketujuh Masihi lagi. Teks sejarah Jepun yang
paling lama iaitu Kojiki/Furukotofumi menceritakan makanan pertama Maharaja
Jimmu ialah daging ikan paus. Selain Kojiki/Furukotofumi, pelbagai teks lama
sejarah turut menceritakan aktiviti memburu ikan paus. Semasa era Keshogunan
Tokugawa, pembangunan teknik memburu ikan paus mula dibangunkan di Taji,
Wakayama seperti memburu secara berkumpulan, tempuling tangan dan Amitori hou
(teknik menjala ikan paus yang selamat dan efisien).

Ikan paus menjadi komoditi berharga di Jepun ketika itu kerana semua bahagiannya digunakan dari sumber protein (daging ikan paus) hinggalah sumber bahan api (lemak ikan paus). Justeru, tidak hairanlah bila ekspedisi Komodor Matthew Perry tiba di Teluk Edo (kini Teluk Tokyo) yang menjadi pencetus kejatuhan Keshogunan Tokugawa, mereka sebenarnya mencari lokasi terbaik sebagai pangkalan memburu ikan paus di utara Lautan Pasifik.

Selepas kuasa maharaja dipulihkan menerusi era Pemulihan Meiji, era tersebut menyaksikan pengenalan kapal memburu ikan paus yang dilengkapi dengan senjata api. Bagaimanapun, kapal sebegini tidak digemari nelayan-nelayan Jepun kerana mereka percaya taktik sebegini membunuh ikan paus sesuka hati.

Ini kerana bagi sesetengah orang Jepun, ikan paus dianggap dewa lautan dan berguna menghalau ikan-ikan ke arah jala para nelayan. Jika anda berkunjung ke Jepun, usah terkejut jika ada kuil yang didedikasikan untuk ikan paus. Kuil sebegini atau Kujira Jinja dibina bagi membolehkan penduduk memuja dan menyembah ikan paus yang menjadi sumber kehidupan mereka.

Budaya memburu ikan paus di Jepun amat berbeza dengan Amerika Syarikat kerana mereka memanfaatkan semua bahagian ikan paus sementara nelayan Amerika pula terlalu fokus mendapatkan lemak ikan paus sebagai sumber bahan api. Pada awal abad ke-20, teknik menangkap ikan paus di Jepun terus ditambahbaik dan moden bagi mendapatkan hasil tangkapan yang lebih baik.

Selepas tamat Perang Dunia Kedua, Jepun memerlukan masa untuk bangkit semula dari kemusnahan perang. Dan dengan situasi kekurangan makanan, mahu tidak mahu Tokyo terpaksa mencari sumber alternatif makanan terutama protein. Dengan izin dan galakan Douglas MacArthur, dua kapal tangki Tentera Laut Amerika Syarikat diubahsuai menjadi kapal kilang pemprosesan daging ikan paus dan berlayar ke Laut Selatan.

Dari tahun 1940-an hingga 1960-an, daging ikan paus menjadi sumber protein utama rakyat Jepun dan kemuncak operasi pada tahun 1964 menyaksikan 24,000 ikan paus terdiri daripada paus sirip dan paus sperma dibunuh dan diproses sebagai makanan.

Pada tahun 1982, operasi menangkap ikan paus Jepun berhadapan halangan besar apabila Suruhanjaya Menangkap Ikan Paus Antarabangsa (IWC) mengadakan moratorium memburu ikan paus secara komersial. Moratorium itu berkuatkuasa pada tahun 1986 dan walaupun Jepun pada awalnya enggan patuh pada moratorium berkenaan, mereka terpaksa mengalah kepada tekanan Amerika Syarikat.

Tekanan tersebut datang melalui larangan kapal perikanan luar tidak dibenarkan menangkap ikan sekitar perairan Alaska. Tidak lama selepas itu, Washington mengeluarkan arahan larangan kepada mana-mana kapal perikanan dari berada di perairan Alaska sekaligus memaksa Tokyo mencari cara lain untuk meneruskan kegiatan ini tanpa melanggar sekatan IWC.

Satu cara yang cuba digunakan Tokyo ialah menyamarkan aktiviti penangkapan ikan paus mereka di Antartika sebagai ekspedisi saintifik. Alasan bongok ini bukan saja mencetuskan kemarahan pengkaji saintifik tetapi juga aktivis alam sekitar. Dan alasan ini juga dimusnahkan sepenuhnya oleh Mahkamah Keadilan Antarabangsa (ICJ) menerusi penghakiman mereka pada tahun 2014.

Pada tahun itu, mahkamah memutuskan aktiviti ‘saintifik’ yang dijalankan di perairan Antartika itu hanyalah helah untuk menghalalkan aktiviti menangkap ikan paus mereka. Pada mulanya, kerajaan pimpinan Shinzo Abe mematuhi keputusan mahkamah tetapi mengambil keputusan meneruskan aktiviti tanpa mengendahkan kecaman masyarakat antarabangsa.

Justeru, tidak hairanlah mengapa Tokyo memutuskan untuk keluar dari IWC sekaligus membolehkan mereka memburu ikan paus tanpa sebarang halangan. Terdapat banyak sebab yang mendorong Jepun berbuat demikian. Pertama, keluarnya mereka dari IWC membantu menjimatkan wang yang diperuntukkan untuk membeli undi anggota IWC. Ya, memang benar. Pembelian undi rakan anggota IWC melalui program bantuan dan tuduhan ini sudah wujud sejak sekian lama bagi mempromosikan agenda pro-pemburuan ikan paus.

Duit kerajaan juga boleh dijimatkan apabila tidak menyalurkan dana kepada Institut Kajian Setasea dan ekspedisi penangkapan di Antartika. Untuk pengetahuan para pembaca, ekspedisi sebegini sememangnya menguntungkan tetapi memberi tekanan kewangan kepada para nelayan. Ini kerana kapal yang digunakan berusia 30 tahun dan kapal sebegini memerlukan kos 10 bilion yen ($91.3 juta) untuk menggantikannya. Dengan menangkap ikan di kawasan perairan mereka, ia sekurang-kurangnya dapat menjimatkan kos terutama dari segi perjalanan dan penyelenggaraan kapal.

Kedua, usaha untuk membatalkan moratorium pada satu persidangan IWC di Brazil berakhir dengan kegagalan apabila IWC mengeluarkan deklarasi mengekalkan moratorium penangkapan ikan paus secara komersial. Ini juga merupakan sebahagian daripada rancangan kerajaan Abe menentang gerakan mengehadkan penggunaan sumber marin.

Mereka berharap dengan menggunakan menangkap ikan paus secara komersial, ia boleh menjadi tembok untuk menghentikan sebarang usaha mengehad atau mengenakan sekatan menangkap spesies ikan terutama ikan tuna. Perlu diingat, Jepun masih bergantung kepada ikan sebagai sumber protein dan cubaan mereka meningkatkan kuota ikan tuna semasa mesyuarat Suruhanjaya Perikanan Pasifik Barat dan Tengah tahun lepas berakhir dengan kegagalan.

Ketiga, tidak ramai tahu industri menangkap ikan paus komersial juga merupakan kunci kepada usaha Abe dan partinya Parti Liberal Demokratik (LDP) terus berkuasa di Jepun. Kedua-dua Abe dan Setiausaha Agung LDP Toshihiro Nikai mempunyai komuniti nelayan ini di kawasan parlimen mereka.

Dan bukan satu rahsia Nikai sentiasa melobi Kementerian Luar dan Agensi Perikanan Jepun untuk membuang larangan menangkap ikan paus komersial. Dengan kedua-duanya berharap dapat menyapu majoriti semasa pilihan raya Jepun Julai hadapan, ini merupakan kali terakhir dua pemimpin parti yang paling berkuasa membuat keputusan pada masa sama.

Selain itu, aktivis Junko Sakuma berpandangan jika aktiviti penangkapan ikan paus dihentikan, ia akan mengakibatkan jabatan berkenaan hilang sekaligus menimbulkan rasa malu dalam kalangan pekerja dan pegawai terlibat serta risiko kerugian kewangan akibat kehilangan pencen, kenaikan pangkat atau pemindahan jabatan. Sakuma turut mendedahkan janji menangkap ikan paus ialah modal politik basi yang digunakan ahli politik untuk menjamin kemenangan kerusi mereka terutama di kawasan komuniti nelayan.

Walaupun
sudah bebas dari sekatan IWC, itu tidak bermakna nelayan-nelayan Jepun boleh
menangkap ikan paus sesuka hati. Ini kerana mereka masih tetap menangkap ikan
di kawasan-kawasan khas yang dinyatakan pihak agensi dan tidak dibenarkan
menangkap sesetengah jenis ikan paus. Selain itu, mereka juga perlu mematuhi
kuota bilangan ikan paus yang ditetapkan IWC bagi membolehkan bilangan mereka
terus kekal untuk satu abad berikutnya. Bagi para nelayan, mereka mengharapkan
perubahan polisi ini memberi kesan baik kepada mereka.

Tetapi itu tidak bererti Tokyo tidak akan terlepas dari tindakannya keluar dari IWC. Keluarnya Jepun dari IWC secara tidak langsung melemahkan kedudukan diplomatik Jepun. Pandangan ini dinyatakan oleh Profesor Tosh Minohara dari Universiti Kobe.

Satu kesan tidak langsung dari tindakan ini ialah melemahkan kekuatan diplomatik Jepun bila menggesa negara-negara luar mematuhi kerangka kerja antarabangsa. Jika Tokyo boleh berbuat demikian dalam isu penangkapan ikan paus, mengapa negara lain tidak boleh melakukan perkara sama? Keadaan ini boleh menyebabkan negara-negara lain menggelar Tokyo sebagai hipokrit.

Satu lagi yang terjejas ialah industri perikanan Jepun sendiri. Bukan sekali dua Jepun menggesa peraturan antarabangsa digubal bagi isu perikanan di Pasifik bagi mengelak situasi terlebih menangkap ikan oleh negara-negara lain termasuk negara jiran China.

Menurut penyelidik Universiti Waseda Yasuhiro Sanada, kegagalan Jepun mematuhi kerangka kerja antarabangsa berkenaan penangkapan ikan paus sudah pasti akan menimbulkan persoalan berkenaan kedudukan sebenar industri dan keseriusan pihak kerajaan terhadap isu alam sekitar terutama berkenaan pemeliharaan dan pemuliharaan hidupan liar.

Dan sebagai kata akhir, orang Jepun sebenarnya sudah tidak berminat menjadikan daging ikan paus sebagai sumber protein mereka. Menurut Sakuma, pengambilan daging ikan paus terus menurun dari tahun ke tahun dan di sebalik kekurangan bekalan daging ikan paus di pasaran, ia masih belum mampu menaikkan harga ikan bagi menarik perhatian pengguna. Pada tahun 2015 sahaja, jumlah pengambilan daging ikan paus bagi orang Jepun hanya satu aun atau 30 gram seorang.

Jika ada pun yang mengambilnya, ia dimakan atas sebab nostalgia. Suka atau tidak, industri ini dilihat tidak mempunyai masa depan yang cerah dan ia akan menjadi bebanan kepada LDP dan sekutunya. Ya, prospek Abe dan LDP untuk memenangi pemilihan semula Julai hadapan amat cerah. Tetapi jika harga yang dibayar ialah kerosakan imej Jepun sebagai sebuah negara di mata masyarakat antarabangsa, maka kita semua tahu apa puncanya: ikan paus!

SUMBER

1.
Okutsu, Akane. (2019). Why Japan risked condemnation to restart commercial
whaling. Nikkei Asian Review. https://asia.nikkei.com/Spotlight/Asia-Insight/Why-Japan-risked-condemnation-to-restart-commercial-whaling

2.
FactsAboutJapan.com. History of Japanese Whaling. http://www.facts-about-japan.com/whaling-history.html

3.
Kingston, Jeff. (2019). How Japan’s return to commercial whaling could actually
kill the industry and save whales. South China Morning Post. https://www.scmp.com/comment/insight-opinion/united-states/article/2180138/how-japans-return-commercial-whaling-could

4.
Wingfield-Hayes, Rupert. (2016). Japan and the whale. BBC. https://www.bbc.com/news/world-asia-35397749


Puisi Paling Pendek Di Dunia

Pada tahun 1975 di Harvard University, Muhammad Ali, seorang peninju terbaik di dunia, telah menghasilkan puisi yang paling pendek di dunia.

Semasa memberi ucapan untuk majlis graduasi, mahasiswa di sana cukup terkesima dengan ucapan Muhammad Ali berkenaan persahabatan dan perpaduan. Selepas itu, mahasiswa meminta Muhammad Ali berpuisi. Lalu, dia berpuisi,

“Me, We.”

Tiada siapa yang tahu yang dimaksudkan oleh Muhammad Ali dengan puisi tersebut. Yang menjadi persoalan terbesar pemuisi adalah apakah yang menjadi puisi itu puisi?

Adakah puisi itu seperti mesin? Seperti letupan? Seperti mimpi? Sebuah gelombang? Pemuisi selalu menggunakan metafora untuk menggambarkan definisi.

Walau apa pun definisi yang cuba diketengah berkenaan ‘puisi’, terdapat beberapa ciri yang telah membentuk puisi.

1. Puisi menekankan kualiti bahasa muzik iaitu ritma dan irama seperti yang terdapat dalam ‘Sonet’ oleh Shakespeare, ‘Odes’ oleh Confucius, Kitab Veda oleh Brahma, dan Quran.

2. Puisi menggunakan bahasa yang mampat dan dalam. ‘Deep’ orang kata. Ia seperti tulisan sastera yang mampu diperah oleh buku seperti air.

3. Puisi selalu menggambarkan perasaan yang cukup mendalam. Ini pun dikatakan ‘deep’ juga seperti puisi-puisi Rumi dan ‘Ode to an onion’ oleh Pablo Neruda.

Puisi adalah sebuah seni yang mempunyai disiplin yang tinggi dalam membentuk sebuah definisi yang mudah.

Puisi yang berirama suatu ketika dahulu digunakan untuk mengingati kisah-kisah ataupun peristiwa-peristiwa tertentu.

Puisi tak semestinya perlu berlirik seperti yang terdapat dalam karya ‘Apfel’ oleh Reinhard Dohl dan ‘Silenco’ oleh Eugen Gomringer.

E.E Cummings menulis puisi mengikut pembentukan dan dinamik keadaan dunia itu sendiri seperti dia membentuk puisi seperti daun yang bergugur dari pokoknya.

Ini yang menjadikan puisi seolah mengakuri seni visual.

Sekiranya sifat visual puisi agak kabur, mungkin apa yang tinggal adalah muzik. Ini menimbulkan persoalan baru, adakah lirik lagu itu sebuah puisi?

Tidak ramai yang anggap lirik muzik sebagai sebuah puisi. Tapi lirik muzik yang dihasilkan oleh seniman seperti Bob Dylan, Paul Simon dan Tupac Shakur mampu menjadi sebuah puisi tanpa kehadiran irama lagu dan muzik.

Dalam rap pula, sifat puisi sepert irama, ritma dan visualiti tak dapat dipisahkan dalam rap.

Penulisan dalam puisi yang mempunyai selang dan berhenti pada suatu tempat, membantu pembaca membaca puisi secara berirama. Tetapi apabila benda-benda itu tiada, adakah puisi itu menjadi puisi? Mungkin tidak lagi.

Puisi menggunakan permainan kata dan gambaran yang kabur dalam menghasilkan prosa dan diformatkan dalam bentuk perenggan.

Kalau kita tidak melihat puisi dalam bentuk ‘fizikalnya’, dan lebih pada ‘konsep’, kita akan dapati ‘puisi’ sentiasa berada di sekeliling kita.

Garisan antara prosa, muzik, dan seni visual mempunyai garisan yang sangat nipis dan terlalu kabur.

Tapi satu perkara yang kita pasti iaitu definisi perkataan ‘poetry’ itu sendiri. Ia berasal perkataan Yunani, ‘poiesis’ yang bermaksud ‘Mencipta’. Mengambil ‘bahan-bahan mentah’ dunia untuk mencipta sebuah ‘kefahaman’ yang baru.

Dan ia menjadi maksud apakah yang dimaksudkan oleh manusia dalam cara hanya manusia saja dapat difahami.

Kajian pernah dilakukan ke atas robot untuk menulis sebuah puisi, untuk membezakan puisi yang dihasilkan oleh manusia dan robot. Jawapannya menarik, robot tidak mampu menghasilkan puisi seperti ia mampu menghasilkan jurnal, mencipta peralatan dan melakukan proses perubatan.


Apa Kata Ulama Islam Tentang Belajar Sejarah Melayu?

Pentingnya memelihara rekod-rekod lama adalah demi menjaga kelangsungan identiti dan memori kolektif sesuatu umat manusia. Kerana masa hadapan masyarakat itu dan masa kininya disandarkan kepada cerminan masa lalunya. Masyarakat, kebudayaan dan ketamadunan hanya dapat dibina melalui konstruktif relatif dengan suatu penanda aras masa lalu.

Darihal yang demikian ia serupa sahaja dengan sistem perekodan jabatan-jabatan kerajaan di negara kita. Tanpa sistem penyimpanan tersebut pentadbiran bakal menjadi lumpuh dan begitu jugalah yang akan berlaku kepada sesebuah bangsa bezanya rekod lebih menjurus kepada subjek-subjek ciri budaya agar masyarakat itu tidak hilang jejak daripada rujukan sistem tadbir kehidupan yang datang dalam bentuk adat dan istiadat, norma yang kadang-kadang sudah diamalkan sejak ribuan tahun lampau.

Hilangnya sejarah dan pengetahuan mengenai subjek-subjek ‘minute’ (halus) di dalamnya akan menimbulkan satu sela kosong yang membuatkan masyarakat yang dinisbahkan kepadanya dilanda masalah defisiensi data untuk mengatur latar dan persekitaran mereka. Ini kerana rekod sejarah adalah contoh terbaik bagaimana kebijaksanaan vernakular atau indigenis para lokal genius dapat diperturunkan untuk diamal oleh satu generasi ke generasi yang lain.

Jika kita merujuk naskhah-naskhah persuratan Melayu klasik, yang dibina atas naratif Melayu purba maka kita akan mendapati kefahaman sedemikian amat dititikberatkan oleh sarjana dan ahli tarikh Melayu masa lampau. Kita tidak perlu terperanjat sekiranya objektif dan metodologi penulisan hikayat dan sejarah Melayu lampau sebenarnya sudah mencapai tahap kematangan dengan pendekatan dialektik berbau sains kemanusiaan.

Misalannya kita petik Muqaddimah daripada kitab Tarikh Fathani kita akan dapati perkara tersebut telah dibincangkan sejak tahun 1811.

Berikut kata penyuntingnya, tuan syeikh Daud bin Abdullah al-Fathani seorang ulama besar di tanah Jawi dan tanah Arab:

“…bahawasanya tarikh lama itu boleh kita tahu akan manusia zaman dahulu di negeri ini. Tarikh zaman lama itu tiada lagi dikarang di negeri Fathani melainkan susunan tuan syeikh yang mulia ini boleh terhimpunkan dengan sempurna.

Kefaedahannya ialah boleh tahu apakah perihal keadaan orang-orang zaman dahulu hingga sampai zaman kita.

Atau zaman jahil dengan zaman nur, dan hendaklah kita bandingkan bahawasanya zaman jahiliah di negeri Arab seperti qabilah-qabilah sebelum zahir Rasulullah sallallahu alaihi wasallam itu telah dikarang oleh ulama tarikh Arab.

Maka apakah faedah dan gunanya melainkan boleh kita kenal dan nampak bahawasanya orang Melayu zaman dahulu, apakah duduk dalam tanah bumi Fathani ini?

Maka tiap-tiap tarikh zaman dahulu payah tahu kebenaran yang sahih kerana zaman jahil tiada tahu menulis dan membaca, bahkan dengan riwayat sahaja, tetapi sesungguhnya mesti ada juga dalam riwayat itu yang betul dan yang bohong pun ada juga.

Maka janganlah kita jadi hairan akan mana yang bohong dan mana yang betul. Hanya kita boleh tahu sahaja banyak-banyak hendak mengenal asal-usul daripada masa zaman dahulu dan perkara sungguh atau bohong…”

– Syeikh Daud al-Fathani

Dalam selang jangka masa empat kurun sebelum tuan syeikh ini moyang beliau telah dipetik berkata-kata mengenai sebab beliau mula menulis satu fasal tentang genesis raja-raja Melayu purbakala Patani dan ini berlangsung menurut perkiraan sekitar tahun-tahun 1400-an masihi.

Kata tuan syeikh:

“…dititah oleh sultan banyak kali sudah supaya berikhtiar mengarang dan menyusun Tarikh Petani, kerana takut hilang riwayat kisah-kisah purbakala, dan perhamba pun ikhtiar mengikut titah sultan yang mulia…”

– Syeikh Faqih Ali bin Muhammad bin Safiuddin

Memperhitungkan tarikhnya yang sebegitu awal kita akan dapati ia sejalan dengan pandangan Prof. Madya Dr. Tee Boon Chuan bahawa tahap kematangan kesusasteraan Melayu ini dengan objektif sedemikian sudah bermula sejak zaman awal dan pra-Islam dalam persuratan zaman Hindu dan Buddha.

Apa yang pentingnya. Amat penting apabila kita mendapati dengan datangnya Islam, sejarah masih dilihat sebagai ilmu alat pencerahan bersifat ketuhanan dan kemanusiaan kerana ia mencakupi segala maklumat semesta. Sudut pandang ini diperbaharui dan ditambah baik dengan metodologi dan kefahaman sains Islam apabila tuan syeikh menyatakan bahawa penulisan sejarah Melayu ini sebenarnya dinilai harganya setaraf penulisan dan perbincangan di dalam kitab-kitab tarikh daulah-daulah nabawiyah dan islamiah di sebelah Barat.

Ia contoh terbaik bagaimana persuratan setiap masyarakat itu dianggap sebegitu penting sejak zaman kegemilangan Islam, hatta tatkala riwayat-riwayat bangsa dan kebangsaan Arab itu masih kekal berkitar dalam zaman Rasulullah dipelihara para sahabat ridhwanullah alaihim ajmain, dan dikembangkan dalam zaman khilafah rasyidah, bani Umayyah dan bani Abbasiyah.

Persuratan ini sebegitu penting, maka penyudahnya kita persoalkan mengapa harus kita dicop sebagai assabiyah dan perkauman apabila membicarakan perihal sejarah bangsa kita sendiri?

Allahua’lam

– Tuan Merbok


Banjir Satu Bandar Sebab Tak Nak Bini Balik Rumah

Dunia ini banyak orang gila. Cuma peliknya orang-orang gila sebegini boleh berkahwin, sedangkan yang baik-baik belaka menyendiri sampai berjanggut.

Tetapi itulah realiti – terutamanya untuk James Scott yang membesar di Quincy, Illinois.

Melangkaui usia 20-an, Scott mempunyai rekod jen4y4h sangat teruk. Enam kali masuk keluar penj4r4, kerana mer0mp4k dan memb4k4r sekolah dan garaj (The Associated Press, 1994).

Sebaik sahaja beliau dibebaskan melalui parol, Burger King di Quincy menerimanya untuk bekerja. Tetapi Scott rela menghabiskan malamnya dengan minuman keras tanpa henti (Pitluk, 2006).

Inilah kerenah yang perlu dilayan isterinya, Suzie Scott. Tanpa henti setiap malam Suzie perlu berdepan dengan James yang suka meluangkan masanya di jalan begini.

Pada tahun 1993, kota Quincy ditimpa musibah banjir kerana Sungai Mississippi yang melimpah.

Ramai dalam kalangan warga Quincy, termasuk James dan Suzie berganding bahu untuk mengukuhkan benteng tembok supaya dapat mengawal paras air. Sungai ini berhenti melimpah pada 16 Julai dan mula surut.

Tetapi secara tiba-tiba, benteng ini pecah dan air melimpah keluar membanjiri kota ini. 57 kilometer persegi terjejas akibat peristiwa ini, sampai sebuah tongkang pun tidak mampu melawan arus dan terkeluar daripada benteng, kemudian menghentam sebuah stesen minyak (Jehl, 1993).

Tiada siapa yang terbvnvh dalam peristiwa ini, tetapi ramai terpaksa memandu sejauh 130 kilometer ke St Louis atau Burlington untuk berteduh.

Jambatan Bayview juga ditutup selama 71 hari. Malah semua perniagaan di Quincy terjejas teruk; ada yang terpaksa menggulung tikar buat selamanya.

Semasa membuat liputan media, WGEM-TV diberitahu dua pekerja Jabatan Pengangkutan – mereka terlihat seorang lelaki berdiri di benteng ini. Lelaki itu ialah Scott yang mengatakan beliau ternampak titik lemah di benteng tersebut.

Jadi beliau mengaku bekerja sepanjang hari, meletakkan beg pasir – dan beliau hanya berhenti untuk minum sekejap.

Apabila kembali, Scott melihat benteng tersebut sudah pecah. Tetapi Sarjan Neal Baker daripada Pejabat Polis Quincy mendapati Scott terlalu bersih, padahal Scott mengaku bekerja sepanjang hari.

Satu lagi, Scott juga tidak mampu menjawab sebarang butiran tentang pengalaman hariannya. Dan Scott tidak memakai jaket keselamatan langsung (Lyons, 2008).

Pihak berkuasa Missouri pun mengesyaki sesuatu, kerana benteng tersebut didapati runtuh di tempat yang sepatutnya paling kukuh. Dan kawasan tersebut sudah diperiksa dua jam sebelumnya.

Malah rekod jen4y4h Scott pun tidak meyakinkan. Dan pihak polis membawa Scott untuk soal siasat seminggu selepas banjir – cerita Scott berubah-ubah.

Jadi pada 1 Oktober, polis men4h4n Scott atas tuduhan r0mp4kan (tiada kaitan pun dengan banjir).

Semasa soal siasat, Scott tiba-tiba mengaku membuang empat beg pasir daripada satu bahagian benteng ke titik lemah dikatakannya. Beliau didapati bersalah kerana mer0mp4k dan dip3nj4ra selama 10 tahun

Pihak berkuasa Missouri akhirnya mengenalpasti punca kejadian banjir. Mereka berjumpa dengan sahabat lama Scott bernama Joe Flachs.

Dan Flachs memberitahu terus yang Scott mengaku memecahkan benteng untuk memastikan isterinya  terkandas di tebing sungai. Suzie sedang bekerja sebagai pelayan restoran.

Scott rupanya ingin berparti dan memancing, sambil menjalinkan hubungan sulit. Perkara yang sama diberitahu rakan-rakan lain, dan perkongsian mereka membawa pertuduhan baru (yang lebih besar) bagi Scott di mahkamah.

Mahkamah juga mendapati beliau bersalah – dan menjatuhkan hvkvman 20 tahun penj4r4 terlebih dahulu (yang mungkin boleh menjadi penj4r4 seumur hidup. Scott yang baru 24 tahun telah meringkuk dan boleh memohon untuk dibebaskan ketika umur 44.

Dan Suzie pula akhirnya bercerai.

RUJUKAN:

The Associated Press. (1994, Oktober 30). (ditapiskan) (ditapiskan) Faces Trial in Breaching of Missouri Levee. The New York Times.

Jehl, D. (1993, Julai 18). Clinton Tours Floods and Considers Sending (ditapiskan). The New York Times.

Lyons, S. (2008, Januari 11). Holes in the case? Minneapolis Star Tribune.

Pitluk, A. (2006, Januari 19). Scapegoat. The Illinois Times.


Filem Cuties: Netflix Cuba Normalisasikan Pedophilia?

Mungkin ada yang belum dengar pasal filem Cuties. Bagi yang tidak tahu, filem ini mengisahkan tentang seorang anak gadis warga Perancis beretnik Senegal. Amy sedang bergelut antara tradisionalisme Islam dan budaya Internet.

Tetapi ramai orang mengecam Cuties tidak kira lapisan masyarakat. Hujah negatif lebih panas daripada golongan bukan Islam, yang berpendapat Cuties menggalakkan s3ksualisme dalam kalangan kanak-kanak.

Sebenarnya Cuties mendedahkan jurang kebebasan yang dipegang negara-negara Barat. Unsur kebebasan di Perancis tidak sama untuk dibandingkan di Amerika Syarikat, Jerman, United Kingdom dan sebagainya.

Mungkin sebab itulah tiada siapa bising semasa Mignonnes diedarkan di Perancis (Marshall, 2020). Tetapi apabila Netflix membeli hak pengedaran antarabangsa, semuanya berubah.

Masalah bermula apabila Netflix memuatnaikkan poster promosi filem, yang menunjukkan empat anak gadis dalam pakaian terdedah dengan posisi tidak sepatutnya.

Majlis Televisyen Ibu Bapa (PTC) melancarkan sebuah petisyen dalam Change.org, yang mengumpulkan 49,000 suara dalam masa sehari (Carras, 2020). Netflix menurunkan poster tersebut dengan permohonan maaf, menggantikan dengan gambar lain.

Jika poster promosi pun sudah mencetuskan kontroversi, kandungan filem lagilah. Sehingga 20 Ogos 2020, dianggarkan 180 petisyen telah dibuat di Change.org.

Majoritinya dari Amerika Syarikat yang meminta Cuties diturunkan dari Netflix. Setiap satu berjaya mengumpulkan puluhan ribu suara, dengan petisyen dari Belanda paling ramai iaitu 220,987 tandatangan.

Kekecohan Yang Wajar

Netflix mempertahankan bahawa Cuties mengandungi masalah sosial yang menentang s3ksualisme dalam kalangan kanak-kanak bawah umur (Moniuszko, 2020). Jadi mereka pun menayangkan filem tersebut meskipun dikecam ramai.

Untuk memudahkan pemahaman orang ramai, kandungan Cuties takkan menjadi kontroversi jika gelagat watak dilakonkan dewasa.

Kerana Fathia Youssouf, Médina el Aidi-Azouni, Esther Gohourou dan Ilanah Cami-Goursolas masih kanak-kanak.

Melihat Cuties ditayangkan juga, pelanggan-pelanggan Netflix melancarkan kempen boikot. #CancelNetflix mendapat perhatian di Twitter, dengan luahan tajam bahawa Netflix menyokong ped0filia (Todisco, 2020).

Isu ini pun mendapat perhatian ahli-ahli politik seperti Josh Hawley, Matt Schaefer dan Mike Lee. Schaefer telah meminta campurtangan peguam negeri Texas untuk mengenalpasti jika filem tersebut melanggar undang-undang (Nolan, 2020).

Netflix turut dituduh cuba menjadi “jurutera sosial” dengan menayangkan sesuatu filem untuk menormalisasikan p3d0filia. Malah semasa mencari pelakon selama enam bulan, 650 anak gadis dikehendaki twerk (tarian pungggung).

Kenapa Semua Ini Mesti Dihentikan

Dunia sedang melancarkan pep3r4ngan terhadap p0rnografi kanak-kanak. Ia bukan satu perkara yang boleh dinormalisasikan.

Usaha seluruh dunia ini memberikan berkat: memang susah untuk dapatkan satu video p0rnografi kanak-kanak.

Walaupun aktif dip3rangi, kandungan sedemikian masih diperolehi ramai orang seperti Bryenner Renecke, Mark Snowden, Nur Fitri dan ramai lagi.

Dengan Cuties, gelagat mengghairahkan mudah diakses dengan hanya satu klik melalui Netflix sahaja. Pengaruh sebuah filem terhadap masyarakat boleh mengubah mentaliti sosial, sama ada secara semulajadi atau paksa.

Berapa lama sebelum golongan p3dofil tidak puas dengan Cuties? Kemudian mereka mencari kandungan lebih terdedah pula.

Jelas sekali Cuties yang bermain di sempadan sah dan salah dari segi undang-undang boleh membuka pintu kepada orang ramai, dengan kandungan begitu menjijikkan.

P3dofilia juga tidak boleh disamakan dengan penc4bulan bawah umur, kerana p3dofilia merupakan masalah mental yang membahayakan persekitaran.

Sebarang galakan kepada golongan ini perlu dihentikan; amat meny4kitkan hati apabila Netflix dari Los Gatos, California, perlu ditegur untuk membuat tindakan (yang tidak diambil).

RUJUKAN:

Carras, C. (2020, Ogos 20). Netflix apologies after thousands call to remove film that (ditapiskan) young girls. Los Angeles Times.

Marshall, A. (2020, Ogos 21). Netflix, Accused of (ditapiskan) Girls, Pulls Artwork for ‘Cuties’. The New York Times.

Moniuszko, S.M. (2020, September 11). Netflix encourages viewers to watch ‘Cuties’; National Center on (ditapiskan) Exploitation disagrees. USA Today.

Nolan, E. (2020, September 11). Netflix Movie ‘Cuties’ Could Be Investigated for Violations of Child Exploitation Law. Newsweek.

Todisco, E. (2020, September 10). Why People Are Urging Users to #CancelNetflix: Behind the Controversial New Movie Cuties. People.


Artis Sertai Jemaah Tabligh Bagi Mempelajari Agama

Sudah kita sedia maklum, dunia artis penuh dengan pelbagai cabaran. Dari pandangan zahir, kita lihat dunia selebriti itu penuh dengan keseronokan, kemewahan dan populariti. Memang secara lumrahnya manusia suka akan hal-hal tersebut.

Namun di sebalik pandangan yang zahir itu, ada juga sisi-sisi yang kontra. Walaupun kehidupan artis ketika sedang berada di kemuncak akan dikelilingi dengan keseronokan, kemewahan dan populariti, tetapi ada kalanya, mereka juga ingin mencari ketenangan jiwa.
Jauh dalam hati mereka, terdetik untuk meninggalkan sementara hiruk pikuk dunia selebriti yang melaghakan itu. Mereka ingin mencari sesuatu untuk mengisi kekosongan yang wujud pada ruang terdalam hati mereka.

Sekarang sudah genap setahun negara kita hidup dalam pelbagai bentuk lockdown akibat pandemik Covid-19. Dari seketat-ketat PKP hinggalah kepada PKPP. Sepanjang PKP, banyak industri yang tergendala. Kita semua mengisi waktu di dalam rumah masing-masing.
Begitu juga dengan industri seni kreatif. Banyak sesi penggambaran atau konsert perlu ditangguhkan terlebih dahulu. Dari satu sudut, mungkin hal ini menjejaskan pendapatan para artis. Namun dari sudut positif, PKP ini juga ada hikmah disebaliknya.

Antara hikmahnya, para artis dapat meluangkan masa dengan keluarga masing-masing. Mereka dapat melarikan diri buat sementara waktu dari kesibukan dunia selebriti. Pelbagai aktiviti dapat dilakukan bersama keluarga.

Yang lebih membanggakan lagi, ada juga beberapa artis yang mengambil kesempatan dalam masa senggang ini untuk melakukan refleksi diri dan mendalami ilmu agama. Mereka turut kongsikan aktiviti mereka yang sangat bermakna itu kepada peminat masing-masing. Jiwa mereka berasa tenang dan seronok dengan perubahan diri.

Antara cara untuk artis-artis ini mendekatkan diri kepada agama adalah dengan melibatkan diri dalam aktiviti Jemaah Tabligh. Mereka mempelajari ilmu agama dan kepentingan dakwah.

Mereka pelajari tentang usaha atas iman dan amal. Mereka pelajari tentang fikir risau akan umat. Mereka pelajari tentang khidmat. Mereka mempelajari tentang memasukkan kalimat syahadah “Lailahailallah, Muhammad Rasulullah” ke dalam hati.

Usaha-usaha yang baik ini sewajibnya diberi sokongan dan galakan oleh masyarakat. Kita perlu mendoakan agar figura-figura selebriti ini terus istiqamah dalam usaha memperbaiki diri. Manusia memang akan mengalami turun naik iman kerana ujian duniawi, namun dengan sokongan dan doa ramai, semoga dapat membantu mereka kekal istiqamah dalam perubahan.

Semoga perubahan mereka ini turut melimpahkan kebaikan buat kita semua juga. Kebaikan yang banyak akan menurunkan barakah dan rahmat. Semoga dengan rahmat dan barakah ini, terangkatlah segera pandemik Covid-19 ini.


Istqbal Planet Zuhal

Pada hari ini iaitu 15 JUN 2017 , planet bergelang yang bernama zuhal akan berada pada kedudukan istiqbal .
..
..

“Bro , istiqbal planet zuhal tu apa?”

Istiqbal zuhal atau saturn opposition merujuk kepada zuhal yang berada bersetentangan dengan matahari.

Ketika istiqbal, Zuhal , bumi dan matahari akan berada dalam kedudukan garis lurus .

Kedudukan bumi akan berada diantara matahari dan zuhal .

Istiqbal zuhal :-

( zuhal ~ bumi ~ matahari )

istiqbal planet hanya berlaku pada
“superior planet” iaitu planet yang berada di luar orbit bumi seperti marikh , musytari , zuhal , uranus dan neptune .

zuhal ketika istiqbal akan berada pada titik paling hampir dengan bumi serta
Kecerahan nya juga akan mencapai kecerahan paling maksimum untuk tahun ini .

“Sebelum ni tak pernah dengar pun pasal fenomena ni . . dunia da nak kiamat . macam2 fenomena pelik terjadi ”

Untuk pengetahuan . .

Setiap 378 hari,
Zuhal , Bumi, dan Matahari akan berada dalam kedudukan satu garis lurus.
Ketika berada dalam kedudukan garis lurus inilah dinamakan
“Istiqbal planet zuhal ”

Kali terakhir ia berlaku pada 03 JUN 2016 yang lalu

“Macam mana nak tengok fenomena ni ? ”

Fenomena Istiqbal zuhal boleh disaksikan sekitar waktu MAGHRIB hingga SUBUH dikawasan masing masing pada malam ini .

– zuhal akan terbit pada arah TENGGARA ketika matahari sudah terbenam di ufuk iaitu sekitar waktu maghrib .
– zuhal berada pada kedudukan paling tinggi di langit arah SELATAN ketika tengah malam .
– zuhal terbenam di ufuk ketika matahari mula terbit .

“Macam mana nak kenal planet zuhal ? ”

– Zuhal ketika ini berada diantara buruj ophiuchus si pembawa ular dan buruj scorpius si kala jengking.

– Zuhal kelihatan bersinar berhampiran bintang antares iaitu bintang yang paling terang yang membentuk buruj scorpius

Disekitar buruj ophiuchus dan juga buruj scorpius , hanya dua objek sahaja yang paling terang iaitu planet zuhal dan juga bintang antares .

jadi ,
Kita tidak akan terkeliru dengan objek objek lain yang berada disekitar planet zuhal .
..

Perbezaan antara zuhal dan antares :

-zuhal akan kelihatan seperti satu cahaya bintang yang berwarna kekuning kuningan tetapi tidak berkelip .

-Antares pula akan kelihatan berwarna merah tetapi berkelip kelip .

Ketika ini ,
zuhal menjadi target utama penggemar astronomi untuk berastrofotografi selain mencerap permukaan serta gegelang zuhal menggunakan teleskop . .

” kalau tiada teleskop , tak boleh tengok zuhal la kan ? ”

Jika tiada teleskop , zuhal masih lagi boleh dilihat tetapi hanya kelihatan seperti cahaya bintang yang berwarna kekuning kuningan tetapi tidak berkelip . .

Walaupun hanya kelihatan seperti bintang ,
ia tetap menarik untuk kita merenung betapa indah ciptaan Allah .

selain itu , kita juga boleh melihat objek objek samawi lain yang menghiasi langit malam .
..

Wallahu A’lam .
Selamat mencerap ☺

“Majulah Falak Untuk Ummah”

Channel telegram :
INFO ASTRONOMI MALAYSIA
( https://telegram.me/InfoAstronomiMalaysia )


Sampir Keris: Cerminan Peradaban Bangsa

Sampir atau perahu keris adalah bahagian yang melintang pada sarung keris. Di bawah sampir keris, adalah batang serunai. Jika sekali imbas, kita akan dapati sampir keris dan batang serunai dari pembuatan dan jenis kayu yang sama namun sebenarnya tidak. kedua-duanya yakni sampir dan batang serunai tampak sama tapi berasingan.

Jenis kayu yang digunakan untuk pembuatan sampir lebih keras dari batang serunai yang menggunakan kayu yang lebih lembut.

Menurut pengkaji keris Prof Muati, kayu yang biasa digunakan untuk sampir adalah kayu kemuning, kenaung, ketangga, ratu duri, saga, arang bunga, ciku, akasia dan lain-lain. Sementara untuk batang serunai pula diperbuat dari kayu sena, nangka dan sebagainya yang lebih lembut.

FUNGSI SAMPIR

Sampir keris adalah tempat peletakan akut dan ganja keris. Sampir bertindak sebagai rumah menjaga akut dan ganja keris dari rosak dan sentuhan yang tak sepatutnya.

Pembuatan sampir dari kayu keras itu bertujuan agar sampir dapat menjadi pemegang atau penahan bilah keris dengan kemas dan kukuh agar tidak mudah tercabut dan jatuh walaupun keris diterbalikkan dan digoncang-goncang.

Cara mengenal pasti adalah, ambil keris dan cuba terbalik kan, keris itu tidak jatuh. Oleh kerana ‘lock’ tersebut, terdapat kaedah tersendiri mengeluarkan keris dari sarung. Bukan tarik begitu sahaja melainkan sedikit menekan pada pemicunya menggunakan menolak ibu jari.

Seni ‘lock’ keris ini memastikan keris tidak dihunus secara tidak sengaja. Ini bermakna orang yang menghunus keris atau mencabut keris dari sarung dalam keadaan sedar dan waras. Jika tak sengaja atau tidak sedar, keris tidak dapat dikeluarkan dengan sempurna melainkan ada kecacatan ketika membuat bahagian dalam sampir.

JENIS- JENIS SAMPIR

Antara jenis – jenis sampir ialah sampir Tebeng, sampir Sehari Bulan atau Bulan Sabit, sampir Kusriwo, sampir Gayaman, sampir Ladrang, sampir Tajung Patani dan sampir Sandang Walikat.

Sampir Tebeng digunakan untuk bilah keris Bugis, bilah Pandai Saras, bilah Semenanjung dan bilah Pahang.

Sampir Sehari Bulan pula untuk bilah keris Alang, Anak Alang, Anak Alang Guling dan sebagainya.

Manakala sampir Gayaman, Ladrang dan Sandang Walikat untuk bilah keris Jawa.

FALSAFAH SAMPIR

Pengenalan Peribadi

Sampir bertujuan mengenal asal keris. Selain hulu dan bilah, sampir juga menunjukkan dari mana asal wilayahnya kerana pembuatan segmen-segmen keris berbeza antara wilayah dengan wilayah lain. Misalnya keris Bugis, keris Suluk, keris Jawa, Keris Semenanjung, keris Fatani, keris Sumatera, Keris Bali dan lain-lain, masing-masing mempunyai ciri perbezaan dan keunikan.

Orang dahulu gemar merantau, dan melihat sampir keris yang dipakai, orang akan tahu dari daerah mana pendatang atau tetamu itu berasal. Baik sampir, hulu, sarung, bilah dan cara pakai, semuanya umpama kad pengenalan seseorang.

Terdapat juga orang itu berasal dari tanah semenanjung tetapi memakai keris Jawa yang diperolehi dari pusaka atau barang hadiah.

Saya banyak bertemu sahabat-sahabat yang mewarisi keris pusaka bersampirkan Jawa meskipun berasal dari semenanjung. Melihat keris pusaka keluarga mereka, saya akan bertanya asal mereka dan mereka akan menjawab asal Selangor, asal Johor misalnya. Saya akan bertanya lagi, tetapi moyang orang Jawa kan, dan mereka mengakui lalu bertanya bagaimana saya tahu. Jawab saya mudah sahaja, keris pusaka ini keris Jawa dan biasanya orang Jawa atau berketurunan Jawa yang menyimpan.

Oleh sebab itu, keris bukan hanya senjata bertikam tetapi boleh menjadi lambang keturunan selain simbolik pangkat dan kedudukan seseorang.

Saya sebut keris pusaka yakni keris lama yang diwarisi turun temurun bukan keris yang baru dibeli.

Lambang Jatidiri Orang Melayu dengan Laut

Oleh kerana bentuk sampir persis bentuk perahu, maka sampir keris juga dikenali sebagai perahu keris. Oleh itu, ada setengah orang memanggil perahu keris. Istilah berbeza adalah biasa, yang bentuk makna yang difahami. Ada makna tersirat kenapakah sampir itu berbentuk perahu atau kapal layar.

Agar lebih terang, lihat Keris. Bermula dari hulu hingga ke bilah. Seolah-olah seorang manusia sedang belayar di atas perahu atau kapal. Kata sebahagian pengkaji, bilah keris yang berluk-luk itu merujuk kepada ombak yang beralun – alun.

Demikian juga bilah keris. Bilah keris juga melambangkan jati diri maritim orang Nusantara. Kerna itu penciptaan bilahnya juga dipengaruhi budaya setempat. Bilah bugis contohnya, dikenali dengan sifatnya yang tebal kerana kaum Bugis menggunakan keris dalam pelayaran.

Begitu juga bilah keris Suluk atau juga dikenali sebagai Sundang. Bilahnya tebal dan panjang kerana mereka sering berperang di laut.

Dari seni pembuatan bilah dan sampir yang merupakan topik muzakarah kita, jelas tersirat perlambangan bahawa orang melayu Nusantara adalah orang maritim. Faktor geografi Nusantara yang terdiri dari selat – selat, laut strategik dan kepulauan menyumbang peranan besar pembentukan identiti laut terhadap orang Nusantara khususnya bangsa Melayu.

Orang melayu tidak hanya meredah samudera, kita juga menguasai ilmu laut seperti kearifan memastikan arah mata angin, membaca corak pukulan ombak, melihat posisi bintang untuk mengenal arah dan lebih menarik menggunakan sabut kelapa untuk mengetahui keadaan ombak dan gelombang.

Malah kita wajar berbangga kerana Kesultanan Melaka telah mempunyai undang-undang laut tersendiri untuk mengawal selia laut.

Identiti dan budaya bangsa Melayu Nusantara sebagai bangsa maritim telah diabadikan dalam seni pembuatan senjata keris. Kedekatan dengan laut juga melahirkan istilah ‘tanah air’ merujuk tempat kelahiran. Lalu, senjata keris pula dicipta untuk menjaga dan mempertahankan tanah air.

Sampir keris bukan sahaja melambangkan hubungan orang melayu dengan laut, tetapi juga perlambangan keberanian dan sifat orang melayu yang berani menjelajah dan belayar.\

Kod Pertahanan

Hulu dan Sampir keris telah memberi gambaran Kod Pertahanan bahawa penguasaan laut adalah sangat penting. Barangsiapa menguasai laut, menguasai dunia.

‘conquer the sea, conquer the world’

Hal ini bukan lagi asing dalam dunia ketenteraan. Apatahlagi wilayah Nusantara ini dikelilingi laut, selat yang strategik. Faktor ini telah mendorong minat kuasa-kuasa besar ingin menjajah negeri-negeri kepulauan Jawi.

Takdir Tuhan, terdapat Laut China Selatan di Nusantara ini. Ia adalah ibu kepada segala-galanya. Ia salah  satu laut paling yang penting dan menjadi rebutan di dunia ini. Selain kaya dengan sumber asli, ia merangkumi banyak Negara di Asia Tenggara dan menjadi laluan penting dunia Barat dan Timur yang membawa jutaan bahan api, galian dan komoditi baik import atau eksport.

Telah berlaku pertembungan kuasa antara China dan Amerika Syarikat di kawasan perairan ini kerana laluan Laut China Selatan sangat strategik dari segi ekonomi dan ketenteraan.

Kita di semenanjung juga mempunyai Selat Melaka. Selat Melaka merupakan salah satu jalur pelayaran terpenting di dunia sebaris dengan Terusan Suez. Hampir 1/5 perdagangan dunia terpaksa melalui Selat Melaka. Dianggarkan juga sebanyak 11 juta tong minyak dieksport ke Asia Timur dari Timur Tengah (Lt Mohd Fazlie Mohd Zuber TLDM).

Menyedari hal ini, baik Malaysia dan Indonesia telah rancak fokus membangunkan angkatan laut selengkap mungkin termasuk pemantapan pasukan khas elit dengan sistem, kelengkapan yang jauh lebih moden.

AKHIR KALAM

Sepertimana segmen keris lain dan termasuk seni budaya bangsa melayu, tidak syak lagi kesemuanya mengandungi falsafah unik tersendiri. Falsafah adalah pelajaran batin atau tersirat sementara dewasa kini, ramai hanya cakna terhadap tarikan zahir sahaja. Sebelum ini, mungkin sebahagian hanya terkesima dengan seni ukiran sampir keris, tetapi pemaknaan disebalik, tidak lah tahu. Saya akhiri coretan dengan pantun,

lmu laut adalah jati diri,

seni laut lambang wibawa,

Sampir keris menyurati janji,

kuasai laut menakluk benua

Sekian,

Angah Sunan

Rujukan,

Emil Bahari, Semangat Keris Melayu, Utusan Publications & Distribution Sdn Bhd (2009)

Khamis Mohammad, Mahakarya Keris, MEPSB Enterprise (2016)

Abdul Mua’ti @ Zamri Ahmad, Keris Melayu Semenanjung, Suatu Pengenalan, UPM Press (2015)

Faris Jamaluddin & Dannie Liew, Malaysia Military Power, Patriots Publication (2018)


Tamadun Manusia Dan Penyakit Cacar

Selama 2000 tahun, cacar adalah wabak yang meruntuhkan empayar, mematikan raja dan maharaja, meyebabkan rakyat jelata melarat, melumpuhkan ketamadunan manusia dan merebak menjadi wabak sepanjang waktu tersebut.

Dari ketamadunan India yang mula merekodkan kewujudan cacar atau Smallpox dari sekitar 1500 tahun sebelum masihi, dengan bukti kredible penyakit ini wujud dikesan pada mumia Mesir yang berusia lebih 3000 tahun, dengan sejumlah 400,000 kematian penduduk Eropah setiap tahun pada abad ke 18, penyebab lima puluh peratus kematian penduduk Aborigines di Australia, dengan peratusan kematian kanak-kanak adalah 80 peratus.

Sukar melawan wabak cacar atau smallpox ini, sehinggakan manusia seperti yang tinggal di wilayah yang membentuk ketamadunan India mempunyai tuhan cacar yang dipanggil Sitala Mata khusus untuk penduduk disana memberikan sembahan untuk mengelak wabak. Bukan satu tamadun tetapi 7 tamadun berbeza mempunyai berhala atau sembahan untuk menghindar wabak ini.

Masyarakat Nigeria memberi pengeras kepada Sopona untuk mengelak penyakit cacar supaya sembahan mereka tidak menurunkan kemusnahan. Masyarakat hamba abdi yang datang dari Afrika dan dibawa ke Amerika Latin menyembah Babalu Aye, yang mana apabila dicampur aduk dengan ajaran Katolik disinkretis dengan Santo Lazarus sebagai tempat mereka memohon dihindari penyakit dan wabak.

Dalam kalangan masyarakat yang pro-penyakit sekarang, ramai yang mengatakan vaksin adalah ciptaan Yahudi untuk menjana pendapatan dari penyakit yang Yahudi ini sendiri ciptakan (itu yang kebanyakan konspirator dan pendokong pro penyakit selalu katakan), aneh kerana penyakit seperti smallpox atau cacar ini direkodkan dengan ekstensif oleh ahli perubatan Islam yang mahsyur seperti Muhammad Ibn Zakariya Al Razi yang menulis satu buku khas mengenai cacar yang bertajuk al-Judari wa al-Hasbah, (A treatise on the Small-pox and Measles).

Dan disebabkan nukilan Al Razi mengenai perbezaan cacar dan campak ini yang banyak membantu pengamal perubatan moden dalam menentukan dan mewujudkan bentuk vaksinasi dalam mewujudkan imunisasi kepada umum dalam mencegah penularan wabak cacar.

2000 tahun tamadun manusia bergelumang dengan kematian dan kerosakan yang dibawa oleh cacar ini, dan dengan izin Allah wabak cacar terhapus 100 peratus pada tahun 1979 oleh kaedah vaksinasi yang sangat ekstensif oleh Pertubuhan Kesihatan Sedunia, WHO.

Bangladesh mengisytiharkan bebas wabak cacar pada tahun 1979, 6 tahun selepas kempen vaksinasi ekstensif yang dikendalikan WHO dilaksanakan dengan pertubuhan-pertubuhan kesihatan bukan kerajaan dan sukarelawan, para doktor dan pengamal perubatan seluruh dunia mencari sehingga ke lubang cacing penyakit ini untuk dihapuskan.

Dimana sahaja ada epidemik cacar, disanalah pengamal kesihatan berada, membahagikan dan memberikan suntikan vaksin kepada semua tidak mengira anak kecil mahupun orang dewasa.

Bayangkan, penyakit yang satu ketika dahulu dirawat dengan menggunakan kaedah animistik, dah sehingga satu tahap di Eropah mereka menggunakan kaedah perawatah bersifat tahyul dihapuskan sepenuhnya dengan kaedah vaksinasi yang sangat ekstensif pada tahun 1979.

Jadi adakah kalangan pro penyakit yang menolak vaksinasi mahu penyakit yang dahulunya merupakan penyebab kematian populasi kanak-kanak sehingga 30 peratus, dengan mereka yang terselamat mengalami kecacatan kekal seperti buta kembali semula, hanya kerana sikap bodoh sombong yang meletakkan dasar konspirasi teori dan egoistik jumud mengenai pemahaman ugama mirip pengamal-pengamal gereja sewaktu zaman gelap di Eropah?

Di sini letaknya keadaan darurat yang mana lebih berat kepada kesejahteraan ummah dari penularan wabak penyakit seperti yang disebut oleh Ustaz Abu Ubaidah Yusuf As Sidawi yang memetik dua perkara masalah utama yakni:

1. Masalah Istihalah (الاِسْتِحَالَةُ)
Maksud istihalah disini adalah berubahnya suatu benda yang najis atau haram menjadi benda lain yang berbeda nama dan sifatnya. Seperti khomr berubah menjadi cuka, babi menjadi garam, minyak menjadi sabun, dan sebagainya.

Apakah benda najis yang telah berubah nama dan sufatnya tadi bisa menjadi suci? Masalah ini diperselisihkan ulama, hanya saya pendapat yang kuat menurut kami bahwa perubahan tersebut bisa menjadikannya suci, dengan dalil-dalil berikut:

• Ijma’ (kesepakatan) ahli ilmu bahwa khomr apabila berubah menjadi cuka maka menjadi suci.

• Pendapat mayoritas ulama bahwa kulit bangkai bisa suci dengan disamak, berdasarkan sabda Nabi Shallallahu ‘alaihi wa sallam

إِذَا دُبِغَ الْإِهَابُ فَقَدْ طَهُرَ

“Kulit bangkai jika disamak maka ia menjadi suci.” [Lihat Shahihul-Jami’:2711]

• Benda-benda baru tersebut – setelah perubahan – hukum asalnya adalah suci dan halal, tidak ada dalil yang menajiskan dan mengharamkannya.

Pendapat ini merupakan madzhab Hanafiyyah dan Zhahiriyyah[10], salah satu pendapat dalam madzhab Malik dan Ahmad[11]. Pendapat ini dikuatkan oleh Syaikhul-Islam Ibnu Taimiyyah[12], Ibnul Qoyyim, asy-Syaukani[13], dan lain-lain.[14]

Alangkah bagusnya ucapan Imam Ibnul-Qayyim: “Sesungguhnya benda suci apabila berubah menjadi najis maka hukumnya najis, seperti air dan makanan apabila telah berubah menjadi air seni dan kotoran. Kalau benda suci bisa berubah najis, lantas bagaimana mungkin benda najis tidak bisa berubah menjadi suci?

Allah telah mengeluarkan benda suci dari kotoran dan benda kotor dari suci. Benda asal bukanlah patokan. Akan tetapi, yang menjadi patokan adalah sifat benda tersebut sekarang. Mustahil benda tetap dihukumi najis padahal nama dan sifatnya telah tiada, padahal hukum itu mengikuti nama dan sifatnya.”

2. Masalah Istihlak (الإِسْتِهْلاَكُ)
Maksud istihlak di sini adalah bercampurnya benda haram atau najis dengan benda lainnya yang suci dan halal yang lebih banyak sehingga menghilangkan sifat najis dan keharamannya, baik rasa, warna, dan baunya.

Apakah benda najis yang terkalahkan oleh benda suci tersebut bisa menjadi suci? Pendapat yang benar adalah bisa menjadi suci, berdasarkan dalil berikut:

الْمَاءُ طَهُوْرٌ لَا يُنَجِسُهُ شَيْئٌ

“Air itu suci, tidak ada yang menajiskannya sesuatu pun.” [Shahih. Lihat Irwa’ul-Gholil:14]

إِذَا بَلَغَ الْمَاءُ قُلَّتَيْنِ لَمْ يَحْمِلِ الْخَبَثَ

“Apabila air telah mencapai dua qullah maka tidak najis.” [Shahih. Lihat Irwa’ul-Gholil:23]

Dua hadits di atas menunjukkan bahwa benda yang najis atau haram apabila bercampur dengan air suci yang banyak, sehingga najis tersebut lebur tak menyisakan warna atau baunya maka dia menjadi suci. Syaikhul-Islam Ibnu Taimiyyah berkata:

“Barangsiapa yang memperhatikan dalil-dalil yang disepakati dan memahami rahasia hukum syari’at, niscaya akan jelas baginya bahwa pendapat ini paling benar, sebab najisnya air dan cairan tanpa bisa berubah, sangat jauh dari dalil dan logika.”[16]

Oleh karenanya, seandainya ada seorang yang meminum khamr yang bercampur dengan air yang banyak sehingga sifat khamr-nya hilang maka dia tidak dihukumi minum khamr. Demikian juga, bila ada seorang bayi diberi minum ASI (air susu ibu) yang telah bercampur dengan air yang banyak sehingga sifat susunya hilang maka dia tidak dihukumi sebagai anak persusuannya.(1)

Al-‘Aili Abdul Hakim dalam buku Mausu‘ah Huquq al-Insan fi al-Islam, menyifatkan kesihatan individu merupakan tuntutan agama dan kehidupan, di mana ia akan memberi manfaat kepada kehidupan seluruh umat manusia.

Dalam isu ini, vaksin bukan lagi merupakan kehendak seseorang, tetapi bahan pencegah ini kini menjadi keperluan kepada masyarakat secara umumnya. Fenomema ibubapa enggan memberikan suntikan vaksin kepada anak-anak mereka di klinik-klinik adalah amat membimbangkan.

Perbuatan ini bukan sahaja merbahaya kepada anak-anak yang merupakan generasi masa depan kita, tetapi juga boleh menjadi punca merebaknya jangkitan penyakit-penyakit merbahaya tersebut. Dalam hal ini Islam amat menitikberatkan keselamatan umat manusia.

Sesuatu perkara yang hendak dilaksanakan untuk maslahah ummah hanya diperakukan oleh syarak sekiranya tidak bercanggah dengan Maqasid Syar’iyyah iaitu menjaga agama, nyawa, aqal, keturunan dan harta.

Menurut fuqaha’, sebarang penyakit perlu dihindari, dirawat dan diubati. Dalam konteks ini pencegahan daripada sebarang bentuk gejala yang boleh menjejaskan kesihatan dan nyawa adalah menjadi pegangan dan keutamaan ajaran Islam.(2)

Di Malaysia, penetapan hukum harus bagi pengambilan vaksin telah ditetapkan melalui syarak dan dengan disepakati kalangan ulama Majlis Fatwa Kebangsaan Malaysia mengeluarkan fatwa mengenai vaksin ini. Kebanyakan fatwa seperti fatwa dari Majlis Fatwa Eropah dan Penyelidikan, Majlis Ulamak Indonesia, Majlis Fatwa Kebangsaan Malaysia telah membenar dan mengharuskan penggunaan vaksin dalam
kalangan orang Islam.

Jelas disini ramai ulamak bersependapat bahawa vaksin dibenarkan untuk kebaikan sejagat. Berdasarkan fatwa dari segenap pelusuk dunia, kebanyakkan ulama berpandangan bahawa vaksinisasi adalah satu keperluan untuk menjaga maslahat umat Islam.

Sedangkan ulama dan Majlis Fatwa Kebangsaan, dengan sepakat Majlis Majlis Fatwa muktabar luar negara mengutamakan vaksin kenapa anda yang pro penyakit bertingkah untuk memilih tidak.

Utamakan nyawa kerana itu adalah tuntutan Islam.

*Gambar bayi yang merana kerana dijangkiti oleh wabak cacar/smallpox.